SBS Language | Mah Tein COVID-19 Zawtnak I Chek Khawh A Si Cang Lai\nMah Tein COVID-19 Zawtnak I Chek Khawh A Si Cang Lai\nCOVID-19 rapid antigen test kits seen on a table during the mobile COVID -19 testing at Chalong Krung housing community in Thailand. Source: Sipa USA Varuth Pongsapipatt / SOPA Image\nTherapeutic Goods Adminstration (Siibawi thiamsang phu) nih biachahnak an tuah hnu ah COVID-19 zawtnak i cheknak thliri cu mipi sinah phakter a si cang lai. Mah tein COVID-19 zawtnak i chek nak thlri cu 1 Sikpar in Australia ram chungah hman awk a tha lai.\nNgandamnak lei lultlai phu nih biachahnak an tuah hnu ah mah tein COVID-19 zawtnak i cheknak thilri cu 1 Sikpar in rammi hna nih hmang kho dingin timhtuah a si.\nSiibawi thiamsang phu nih COVID-19 zawtnak cheknak thilri cu an hniksak dih hnu le hman rua tlak a si ko tiin an pom hnu ah zarh rauh hlan ah hman khawh a si cang lai tiah an chim.\nMah tein zawtnak i cheknak thliri phun 70 leng cu Australia nih a hneksak dih hnu ah hman dingin a pom cang, cuchungah phun 33 cu siibawi/sii sayamah te hruihruainak he lawng hman khawh dingmi an si.\nZawtnak i chekning a thar an chuahpi mi hi rai dohnak lam thluan ah a biapi tuk mi a si tiah Rampi ngandam nak lei lutlai a si mi Greg Hunt nih a chim.\n"Hi thil hi Australia rammi kan i runvennak dingah bawmchantu ding taktak a si" tiin Hunt nih thawnglatu sin ah a chim.\nRamkulh le ramthen hna nih an mah tein zawtnak a chekmi pawl chungin zawtnak an ngeih le ngeih lo ngandamnak lei lutlai phu nih an hngalh khawh an i zuam ve a hau lai tiin chimphuannak nawl a ngeitu nih a chim.\nMi pakaht a mah tein zawtnak a chek i positive a cuan ah cun, siikhan ah avoihnihnak i chek than dingin fial a si lai tiin TGA nih a chim.\nHi zawtnak i cheknak thlilri cu United States le Europe ram tam nawn ah an hman cang i zawtnak an ngeih le ngeih lo minit 20 chungah a fiang.\nAustralia ram ah raikhamsii chunhnak nawl onh mi hna cu kum 16 in a cunglei an si i a voikhatnak raikhamsii a chun cangmi hi zatuak 78.7% an si cang. Voihnih ningin raikhamsii a chun cangmi hi zatuak 52.6% an si.\nRamchung le ramleng thawngpang, cun Australia ram khuasak tintuknak kong le pemluhnak kong tam deuh in theih le hngalh na duh ahcun: www.sbs.com.au/language/hakhachin len khawh lengmang a si.\nKhawrawnarungrul Khamsii le COVID-19 thawng thar cu www.sbs.com.au/language/hakhachin/coronavirus-updates ah na nuhrin holh tein rel le ngaih khawh a si.


Kawl ralhrang fah nak ngan taktak,An tong cang mipi nakin an har deuh cang – Lai Lungrawn Post\nJune 17, 2021 June 17, 2021 admin Hmuhning\nMyintkhyina, Moenyin, Kanmai peng mino hna cu KIA he nan in pehtlaih tiin an tlaih, an hrem hna, khuami inn le lo an hrawhpiak hna tiah report nih an langhter.\nMah bantuk a si bu in ASEAN meting zong an kai kho. NUG cozah tu hi vulei nih pom seh ti kan duh. Ramdang nih meithal cawk zong a kan phih piak ding le ram kahdohnak ah vanlawng hmannak nawl zong khap piak le No Fly Zone zong tuah piak dingin kan nawl hna.\nHarsatnak a tong cuahmah mi ralzaam le mipi zong bawmhnak tampi kan herh tiah Daw Mun Nay Li nih a chim.Thai ram um Kachin Nu bu- KWAT hi 1999 ah Thailand, Chiangmai ah dirhmi a si i, Kachin ram chung thil a cang mi Nu hrin covo le ralhrangbu nih mipi cungah an sualnak pawl a langhter tu bu an si the chin post.


Vailam Tah Nak\nMah ca hi rel awk ah ṭial a si; zumh awk ah a si lo. Kaadang maivan ah si seh, cauk ah si seh chuah kan siang lo.--Ceu Hlun\nBawi Zisuh cu Gethsemane ah zinglei arkhuang hlan deuh ah Rom ralkap nih an tlaih. Doika te ah tlangbawi sin an chuahpi. Mah dih cun ramuk Pailat sin ah bia caih awk in an kalpi. Pailat nih Herod sin ah a kuat ; nain Herod nih bia a caih ngam lo ca ah Pailat sin a khirh tthan. Faakpi'n an hrem. Judah mibu nih thah an hauh tuk ca ah Pailat nih cun, a sual nak a hmu na lo in, thah awk in bia a khiah i Rom ralkap a chanh hna. Rom ralkap nih cun damiah (mifir) pa hnih an tlaih mi hna he thahṭi ding in an hruaih hna.\nAhmasa in, damiah pa hnih an timh hna. Mah hnu ah, ralbawi nawl in ralkap nih vailam tah nak ca ding cu an timhlamh. Mah ralbawi hi ralkap za khat a uk mi a si i, mah lai zan Gethsemane i Zisuh a tlai tu Rom ralkap hna hruaitu kha a si. Rom phung ah mi pa khat vailam an tah tik ah ralkap pa li lengmang nih congh a si. Atu cu ralkap hleihnih le an bawipa an si. Vailam tah awk i an kalpi hna lai ah damiah pa hnih cu cei te’n an tuk taak hna; nain Zisuh cu an hrem ti lo; aziah tiah, a bia hmanh an chah hlan in zaa cikcek in hrem a huat cang ti ralbawi nih a hmuh.\nMah damiah pa hnih hna cu Barabbas minung an si i, an hruaitu Barabbas sin ah thah ve ding an rak si hnga; nain Barabbas cu Lanhtaak Kuut i sual ngaihthiam mi ah Pailat nih a thlah i a luat. Mah cun a zaka ah Zisuh cu vailam ah thah a si.\nAtu cu Zisuh nih hin, vailam tah awk in aa chit tik ah, amah duhthimte in a tuah. Mah a tuah lai nak a chim chung mi ah: “Ka pa i a ka dawt le a ka zuah nak hi ka nunnak ngalh ka duh i mah ruang ah cun a si. Hmanhseh, ka nunnak cu ka hlam ṭhan te lai. Aho hmanh nih ka nunnak hi an la lo—keimahte nih ka ngalh. Ngalh nak nawl ka ngei i hlam ṭhan nak nawl zong ka ngei. Mah nawl cu ka pa sin in ka hmuh” a ti.\nMah zing suimilam pa kua hlan deuh ah mah hi a si. Ralkap nih cun Zisuh cu bawi tualrawn in Golgotha ti mi Luruh Hmun ah an hruai. Amah a zaang a faak mi mi tampi nih an zulh. Asinain a zultu mibu milu za hnih ringlo chung ah cun atam bik cu a ral le hlawhtlailo pawl vailam thilcang raalraap hmuh duh sawhsawh i aa thawh mi an si. Judah hruaitu ah tlawmte lawng vailam cung Zisuh thih lio hmuh duh i a kal mi an si. Pailat nih Rom ralkap kut ah a chanh cang ti le, thah ding in biachah a si cang ti an hngalh in, Judah upa atam cu biakinpi chung ah meṭing an tuah i a zultu pawl zeitin dah kan tuah hna lai ti icaih in an rian an itamter.\nLuruh Hmun Kal Nak Ah\nBiacaih bawi tual i an chuah hlan ah ralkap pawl nih cun vailam thing cu Zisuh liang ah an chuan. Phung ning ah sual phawt mi cu hreengkhenh nak hmun tiang thing hreeng cu put ter phung a si. Vailam hi a dihlak in sualphor nih put a si lo; a tawi-u (aphei) lawng put a si. A sau-u (tung) cu Luruh Hmun ah cun an kuat cia cang, tung thum. Ralkap le sualphor pawl a hmun an hong phanh ah cun tung cu vawlei ah fekte’n rak phun cia an si cang.\nPhengphel raang ah meihol in sualphor pawl min le an sual phorh mi min ṭial mi iput in ralbawi nih hmai in hruai phung a si. Sualphor pawl vailam thing i an khenhchih hna i vailam tung i an bah hna hnu ah cun, mah an minkhenh cu an lucung zawn vailam tung par ah khenhchih i taar a si, thah awk tlak i an sual mi mi vialte i an hmuh khawh nakding ah. Ralbawi i a put mi Zisuh lucung taar awk tu cu Pailat hrimhrim i a ṭial mi a si, Latin, Greek le Aramik holh, holh thum in. “Nazaret Zisuh—Judah Siangpahrang” tiah a ṭial.\nPailat i mah ca a ṭial lio a hmu mi Judah bawi acheu cu “Judah Siangpahrang” ti i a ṭial lio ah cun duhlothlakte’n bia an tam. Hmanhseh, Pailat nih cun, “Mahti cun pei sual nan puh i nan rak chuahpi fam cu!” tiah a ti hna. Pailat lung an thlen khawh lo an hmuh tik ah, “‘Judah Siangpahrang ka si a ti’ ti tal in kan remhpiak kun law tiah anawl tu in an nawl. Pailat cu aa hnial lo; a ṭial cia ṭhinh nemmam izaal lo in, “Ka ṭial cang mi cu ka ṭial cang ko” a ti men hna. An hneek leen zong ah, “Ka ṭial i ka ṭial cang” a ti hna.\nOidang tawn ah cun, sualphor cu Luruh Hmun ah lamthluan sau bik in kalpi tawn a si, mi vialte nih hmu ta dih hna seh tiah. Atutan tu cu lam tawi bik in an kalpi hna. Damascus kot in an chuak i khuapi chaklei a panh mi lam zawh in Golgotha cu an phaan colh, Jerusalem i vailam tah nak hmunpi cu. Golgotha khattelei cu mirum um nak veng a si i, lam khattelei cu Judah minungkho pawl iphum nak thlaan hmun a si.\nVailam i thah hi Judah mihrem phung a si theng lo. Greekmi le Rommi nih mah vailam mithah phung hi Phoenix miphun thilti an icawn mi a si. Herod, mah tluk mi nunsual, hmanh nih vailam i mi thah hi a ruat kho set lo. Rommi nih cun Rommi cu vailam ah an tah bal hna lo. Sal le nawlzullo mi nauta pawl ca lawng ah an ruah. Zisuh vailam i an thah hnu kum sawmli ah Jerusalem cu ral nih an chim i, mah ah cun Luruh Hmun Golgotha ah cun Judah mi an ci mit deng tiang an thah hna nak vailam thing cu thap khat cung thap khat a-on in aa ong. Hi ni i an rak tuh mi thlaici cu kum sawmli a rauh ah a tlai an lawh.\nThah awk in an kalpi mi hna Jerusalem khuachung lam an tan cun, Zisuh kaa chuak zaangfahnak bia le lawmhnak bia a rak thei cang mi, Zisuh nunchung rianṭuan a hngal cang mi Judah nu pawl cu an lung a zur i, tilim kawng no nunnem bang zei sual lo Zisuh ngaite mualpho le danghlang i an kalpi riahmah an zoh an zoh ah ṭah an isum kho lo. An hmaika i a lanh ah cun nu pawl cu an ṭap ruangmang cio. Acheu nih cun zei poh ngamh in a hnulei sin in an zulh. Veelngei bawi nih cun aa mer i, “Maw Jerusalem fanule hna, keimah ca ah cun ṭap hlah u, nanmah ca le nan tefa ca tu ah ṭap u. Kei ka rian cu aa lim deng cang—ka pa sin ka kal colh cang lai. Jerusalem i a tlung ding mi harnak chimhramh tu cu aa thok hnek ceo a si. Zoh hmanh u, mah caan cu a ra lio: A cing i a hnuk dawp bal lo mi nu pei mi vanṭha an rak si hi nan ti caan a ra lio. Mah nicaan ah cun harnak chimhramh ton ṭih ah tlangcung lung khi ka tlak law tiah nan auhnawh te lai” tiah a ti hna.\nMah Jerusalem nu pawl i Zisuh an zaang a fah an langhter cu an ral a ṭha taktak. Aziah tiah vailam tah awk i kalpi cang mi cung i zaangfahnak ngeih cu phung he aa ralkah tuk mi a si. Thah ding i hruai cang mi cu mibu nih an duhduh in hauh khawh, serhlaih khawh, nehsawh khawh a si; nain hramh le zaangfah khawh a si lo. Lai phung ah, sa kan thah mi aho hmanh nih zaangfah lo ding a si bantuk khi a si. “Ngaihchiate’n e” kan ti ah cun upa nih an rak kan sik. Sachunh an tuah tik i tilim kawng no an duhduh i fei le nam i an chunh bang khin vailam tah nak i kalpi cang mi cu duhchung in nehsawh khawh a si. Zisuh cu, a hawile i an thuhtaak dih lio caan mui lio ah cun, zaangfahnak aw tete nih cun a hnemh tuk ve ko lai; hmanhseh, zaangfah lung a pu mi nu velngei hna zawn a ruah ah a ruat kho lo. Amah zaangfah na ah nawlngei bawi pawl lung an tong sual lai lo ti a ruat. Mah bantuk caan raalraap lio bantuk hmanh ah cun Zisuh cu amah zawn aa ruat theng lo; Jerusalem le Judah miphun dihlak cung i a tlung ding mi harnak chimhramh tu a ruat.\nZisuh cu vailam cung thih a huah nakding a kal ṭialmaal lio ah cun, a baang tuk; a hmaa hrulh. Anizan zanlei Elijah Mark inn i Zanrian Hmanung Bik an ei hnu in rawl kaa khat hmanh a ei ti lo; ti dor khat hmanh a ding ti lo. Chikkhat te hmanh mee in mit cungtang a sih lo. Mah hlei ah, biacaih nak pakhat hnu pakhat ah kalpi a si, thidii le hmakha i an hrem le a sa fah vialte le a thichuah vialte chim rih lo in. Mah vialte cung ah a lungfah, a thlarau-zawnruah ruang i a temh le minung sinak i thih lai lungleen (le hlawt mi si ihngalh) nih celh a ti lo.\nKhua kotka i an chuahka ah a tha a dii tuk cang i a vailam cu a derh ti lo. A tlu i a thingrit nih cun a nenh. Ralkap nih cun an raak, an chuih. Mah ko na cun a tho kho lo. Ralbawi nih mah cu a hmuh ah, Zisuh i a iin cia mi hngal kaw, ralkap pawl cu a thlauh hna. An pawng ah Sairin khua pa Simon a um i, 'Zisuh liang cung i vailam thing cu la law Golgotha tiang nangmah nih pu law' an ti, a duh na lo in. A put.\nMahpa, Simon, cu Africa zo ram i a um mi Sairin khua in Lanhtaak Kuut zawh ah Jerusalem ah a hong mi a si. Sairin pawl cu Jerusalem biakinpi rian ding i an kal pah ah khuakhulh hauka hram khualeng ah an dircon ta i mah lio ah cun ralbawi i Simon rian a fial cu a si. Zisuh vailam putpiak rian a tin cu a van hmanh a ṭha, amah nih cun a duh lo na’n. Simon cu Luruh Hmun ah cun Zisuh a thih tiangte a rong taang i hawi le raal he a ron ichawn. A tlun hlaan, Jerusalem i a caam chung, Zisuh camhthawh a si hnu, ah vancung khua kong thawngṭha zumtu ralṭha ah a cang manh. An khua a tlun tik ah cun a chungkhar pumpaluk in vancung pennak chung ah a luhpi dih hna. A fapale pa hnih, Alexander le Rufus, cu thawngṭha thar chim ah saza ṭha tuk an si, Afrika ah. Mah tiang ah cun Simon nih, a thilrit a chaan mi pa Zisuh le a fapa hma a put lio i hawikom ah a ser tu Judah saza pa an ikhah a rak hngal rih lo.\nZing suimilam pa kua hnu deuh khin Golgotha an phanh le vailam tah rian aa domh cu a si. Rom ralkap cu an rian ca ah an itimlaam: damiah pa hnih le Mi Fapa an vailam cio i khenhchih ding cun. Leicung i rian biapi bik.\nHmasabik ah ralkap nih cun Zisuh baan cu hri in vailam thing tleeng ah an ṭemhchih, i a kut cu thing ah cun thir in an khenhchih. A vailam tleeng (aphei) tung i an hon thlai le tung i fekte i an khenh hnu ah a ke cu tung ah an ṭemchih i thing ah cun an khenhchih, a kehnih thuanh i thawih kho ding in thir saupi an hman. Tungpi ah cun lamhbak bak khat a um, lamh khawh nak tawk ah. Mah cu ilamh pah seh an ti. Vailam tung cu a sang tuk lo. Zisuh ke hi vawlei in pe thum hrawng ah a um. Mah ca’h cun Zisuh nih a tang i a kong an chimcaih mi vialte le hruthrut puampuam i an serhlaih nak bia vialte a theih khawh dih. Mi mithmai zong a hmuh khawh dih i mi ṭah-aw zong a theih khawh dih. A pawng i a um mi zong nih cun Zisuh an caar lio i a chim mi vialte an theih khawh dih ve.\nPhung ning ah cun vailam i thlai ding mi pohpoh cu an thilpuan phoih dih hmasa a si tawn, nain mahti i tawlawng i mi phothlai cu Judah mi nih an duh lo ngaingai ca ah Jerusalem i vailam tah ding mi pohpoh cu an kaikap hup tu ah biar an kaih tawn hna. Zisuh zong cu a thilpuan an phoih dih hnu, vailam i an thlai hlaan ah, mahti cun biar an kaih taak ve.\nVailam i mi an thah ah hin an thih a fah khawhchung in faak seh, an temh chung a sau khawhchung in sau seh, an temh khawhchung in teem ta hna seh ti in an dinhdorh nawn hna. Cuca’h micheu cu ni hnih/thum tiang thi kho lo in an um tawn. Mahti i a temh a sau tuk mi hna cung ah cun zaangfah a um ṭheu. Judah nutung pawl nih phu an ser i, vailam thlai mi hna an taksa tuarh a nem deuh nakding ah si cawh mi zu an ser i palai thlah in vailam cung mithi lio cu an hong chanh tawn hna. Zisuh cu an pek tik ah a teh i, tak hih si aa cawh mi zu a sii hngal kaw, a ti a haal tuk ko na bu in, din a duh lo. A al hna. Hringhriim in iing ko ning a ti. Bawipa cu a nunnak a dihdongh tiang te lungfimte’n a um. Thih faak mahtluk cu a minungfa sinak bakte i iin le ton a ngamh i a tei.\nZisuh a vailam i an thlai hlan ah hin, damiah pa hnih cu an vailam veve ah an thlai cang hna. A that tu ralkap pawl cu an vawlhpamh in cil an chaak leen hna. Zisuh tu cu bia caang khat te a chim, a vailam thing i an khenhchih lio ah: “Ka pa, ngaithiam hna; zei an tuah an hngal lo” a ti. Mahti i amah a nawng cuahmah mi hna cung i zaangfahnak le dawtnak he bia a chim khawh cu zeidang ruang ah a si lo; a nunchung vialte mah zawn iruat lo i aa peek nak in aa sehchih mi dawtnak le zawnruahnak a thinlung in a hmurka ah an puut an chuah ca ah a si.\nBawipa vailam i aa thlai hnu ah cun, a mintaar cu a lucung ah ralbawi nih a hon khenhchih. Holh phun thum in aa ṭial i, “Nazaret Zisuh—Judah Siangpahrang” tiah aa ti. Judah mi nih, mah cu, serhsat ah an rel i an thin a khut in a khu. Pailat ve zong a thin an tongh, Judah mi nih cun. Ninghngal hnawh, nehsawh le thlanglamh ah aa ruah. Judahmi cu an tuahsernak lehrulh a duh. Angaite ah cun, “Zisuh, tapungpa” ti hmanh in a ṭial khawh mi a si. Sihmanhseh, mah Jerusalem Judahmi pawl i Nazaret an nautat ning hngal tuk kaw, ifaksak zualhma hna seh tiah a serhlaih hna cu a si. Thah aa huah mi Galilee pa ngaite “Judah Siangpahrang” von ti nih cun an thin thalkah in a kah hna lai ti hngal na bu i a ṭial mi a si. Kap cekmak hna seh a ti rua.\nJudah upa pawl cu, Pailat i a thlanglamh hna ning le Zisuh lu cung i mah ca a taar an theih cun Golgatha ah cun an hong tli cukmak. Asinain Rom ralkap nih dirkamh hna kaw cataar cu an phong ngam ngaingai lo. Mahti i an phongh khawh lo leisang cun mibu lak ah an lut i, mah cataar zei i rel lo ding in zerkhut bia an vahter.\nLamkal Johan le Zisuh nu Mary, cun Ruth le Jude, an hong phaan colh. Zisuh an thlaika le a minkhenh ca ralbawi i a taarkate a rak si. Johan lawnglawng cu Zisuh zultu pa hleikhat chung ah Zisuh vailam tah lio a hmu mi a si. Amah hmanh cu caantling in a um lo; Zisuh nu Mary a honpi dih in amah nu le a nu hawile vong ṭhit ah aa let ṭhan, Jerusalem ah.\nZisuh cu a nu le Johan he a nau le a far a hmuh hna ah cun aa lawm i a merh. Zei hmanh a chim lo, chim cu. Mah lio ah cun Zisuh vailam tah tu ding rian thiah mi ralkap pa li cu, an tuah keel, a thilpuan an rak iphaw. Pakhat nih a kedan, pakhat nih a lupawng, pakhat nih a taimenh, palinak nih a puanfual. A taang mi ah pumtuam angki khuk tiang fual. Mah cu cheu li ah icheuh ding an si. Nain, an zoh tik ah angki fual dang sawhsawh bantuk a si lo, i thleh sian lo in cofung an zuuk. Zisuh nih cun mah a puan an iphawt lio le zei khuaruat lo pawl i an thlanglamh lio cu an cung in a von zoh ko hna.\nBawipa thilpuan Rom ralkap pawl i an ilaak dih cu a ṭha. A zultu nih tingco hna seh law an sunhlawih tuk nak ah biak zong an biak sual hnga, a minung biak can ah. An Bawipa nih cun amah leicung a nun chung thilri zei hmanh ingeih hna hlah seh ti a duh. Anih i a duh mi cu a Pa duhnak tuah nak i aa pek nak thlarau lungput tu hi philh lo in hngal camcin hna seh ti a si.\nVailam Tah Lio A Hmu Mi Hna\nNinga ni zinglei suimilam pa kua le acheu hrawng ah Zisuh hi vailam cung ah an thlai. Suimilam hleikhat hlan ah, minung thongkhat ralchan hi Mi Fapa vailam tah lio zoh nuamh ah an ibu cang. Mah caan tuksuum chung pumpaluk ah cun mit i hmuh lo mi vancung mi ruun cu daite in an con. Zeizong Sertu rilmaal thilnung sawhsawh thih i a thih lio, mah hmanh ah mualpho tuk le nauta tuk i a thih lio, thil cang chimdong cu khuaruahhar in an zoh.\nMah vailam tah lio i a um bal mi hna ah Mary, Ruth, Jude, Johan, Salome (John nu) le aa lungsak kho lo mi zumtu hna—Mary (Clopas nupi, Zisuh nu i nau), Mary Magdalene, le Rebecca, ahlan i Sepphoris mi, an si. Mahhna hi le Zisuh hawile dang hna cu daite i um in, Zisuh lungsau ning, tuarh sau a ngamh ning fiang in an hmuh i, a temh-iin nak vialte cu sachunh zoh in an zoh ko.\nAa chok mi nih lungawi in an lu an thin i, “Biakin ni thum ah ṭhet i ni thum ah a sa ṭhan kho mi nih ikhamh kun ngat. Pathian fapa na si ah aziah dah na thing hreeng cung khan an rung ṭum lo?” ti tehna in an ti. Mah bang cun Judah upa cheukhat nih an dehcawh i, “Midang cu a khamh hna, amah vial cu aa khamh kho ṭung lo” an ti. Acheu nih, “Judah siangpahrang na si ah cun, na thing hreeng cung khang rong ṭum, law kan in zumh lai” an ti. Mah hnu zong cun an hauh i, “Pathian nih a ka chanh lai tiah aa ruah. Pathian Fapa ka si e ti hmanh aa ti. Atu zoh tuah u, mifir pa hnih karlak ah an thlai ko hi!” an ti. Mifir pa hnih hmanh nih cun an phunhzaih i bia khaa an chaak.\nAn bia rimnamnam Zisuh i a leh hna lo tik, Lanhtaak Kuut ca i itimhlamh a hauh cang tik, ṭausang suimilam hlei khat le acheu hrawng, ah cun, neek bia chia chia a chim mi mibu zong cu iṭhek in anmah kal nak cio ah an kal pah dih cang. Minung sawn nga hmanh an taang ti lo. Ralkap pawl cu chuncaw ei an izaal. An rawl replo cu le zu thor cu an chuah, thih hngah pah nak ah. An zu an din hnek ah khin serhlaih in Zisuh cu an hon pek ve. “Judah siangpahrang sin ah vanṭhat tlung ko seh” an hei ti. Mah tluk an serhsat leen zong i a iin khawh hna ning an hmuh ah ralkap pawl cu an khuaruah a har. Zeitin dah a celh ual hnga an ti.\nAn eidin lio Zisuh i a hmuh hna ah, an cung cun a zoh hna i, “Ka ti a haal” a ti. Zisuh chim mi a theih cun ralbawi nih cun a thawl chung zu ah puanchia a hnem i fei zum in Zisuh cu a hon tuh, a hmur a caar tuk i nem deuh seh, zaangfaak in, tiah.\nZisuh cu a camthiamnak hman i siaremnak kawl lo in, a minung keel sinak bakte i vailam cung thih iin khi aa sehchih. Minungfa sinak in a nung i, minungfa sinak in a thi lai—a Pa duh nak tuah in.\nVailam Cung Mifir Hna\nAa thlai ve ko mi damiah pakhat nih cun Zisuh cu bia a tam hnawh. “Pathian Fapa na si ah aziah dah naa khamh lo i kanmah zong na kan khamh lo?” a ti. Mahti i a mawhchiat cun, mifir pa khat, oi tampi Zisuh cawnpiaknak a rak ngai cang mi, nih cun, “Pathian taitai hmanh maw na ṭih lo? Kannih cu kanmah tuahsernak ruang ah a hmaan ningte’n mah hi kan iing. Anih hi cu a hmaan ning lo in a iing. Kan sualnak ca ah sualngaihthiam hal in kan thlarau ca ah khamhnak hal usi law a ṭha deuh” a ti. Mah mifirpa bia a theih cun Zisuh cu hmaipanh in mahpa lei ah cun aa mer. Amah lei i Zisuh aa mer a hmuh cun, mahpa cu a tha a tlung, a zumhnak mei a liauter i, “Bawipa, na pennak chung na luh tik ah ka hlam ve te” tiah a ti. Zisuh nih cun, “Biatakte ka’n chimh, pialraal ah kan umṭi lai” tiah a ti.\nThih i a rial cuahmah lio zong ah cun zumh lung a ngei cang mi damiahpa i zumh chimphuan nak bia a chim mi ngaih nak ah veelngei Bawipa nih cun a hna a tun i caan a pek rih ko. Mah mifirpa i khamhnak a banh tik ah, chanhchuah a ton taktak. Mah hlan oi tampi cu Zisuh zumh khawh nakding ah dawnkhaan tu a rak ngei lengmang. A caan hmanung bik atu ceo ah a thinlung um-ek in Bawipa lei a hoih khawh hi a si. Zisuh i vailam cung thihnak a fuh ning a hmuh in mah mifirpa nih hin mah Mi Fapa hi Pathian Fapa ngaite a si ko ti hi al kho lo in a zumh i a fek.\nMah, mifirpa lungthlen le Zisuh i ngaihthiam le pennak chung i luh a can cuahmah lio ah hin Lamkal Johan cu a um lo, a nu le a nu hawile vong ṭhit ah khua chung ah a vong luh taak lio a si. Mah kong hi Rom ralbawi a lung aa thlen hnu ah Luka nih mah ralbawipa sin cun a ron theih.\nLamkal Johan nih hin mah vailam ni thilcang kong hi a cinken ning in a hnu kum zabu thumchuah hnih (kum 65) hrawng hnu ah a chim. Hngalh nak dang pa khat a um mi cu, mah lio i vailam rian ngei Rom ralbawipa, a hmuh mi le a theih mi thawng in Zisuh a zum i leicung i a um mi vancung pennak chung ah chungtel tling in a lut mi, sin in a si.\nA sual lung aa thei mi mah damiah tlangvalpa hi sual nun lei ah mi nih an rak hruai mi a si. Mi thil chuh le fir rian aṭuan mi cu an ram chung nawlngei pawl dik lo ning duh lo ruang i aa tuahsual mi pawl an si. Mah bantuk cawnpiaknak le thilti khawh duh ruang ah cun nun ṭha te i a nung ding ko mi mino tampi cu ruut le reu lam an zawh. Atu i tlangvalpa zong nih hin Barabbas hi pasalṭha (hero) ah a rak ruah. Atu cu a hngalh cang. Pasalṭha taktak cu atu a pawngte ah vailam ah aa thlai ko. Aa fiang cang. Zisuh aa hngerhchan cun a thinlung chung ah dawtnak lungthin, zumhtlak sinak le lianhngannak taktak kong lau phah nak tlak in a lut.\nZisuh a hauh cuahmah mi mibu chung mi pa khatkhat aho poh nih khin, mah mifirpa lung kilne i a cang mi zumh hrin nak hi tongtem ve in Zisuh hi zaangfah hal ve hna seh law, mifir lungthleng pa sin i langhter cang mi dawt zawnruah nak bantuk hi an co ve ko hnga.\nPialraal i an umṭi lai nak Bawipa hmurka chuak biakam mifirpa i a theih tlawmpal ah cun, Johan cu khua chung cun a hong phaan—a nu le zumtu nu kutdong zat tluk he. Johan nih cun Zisuh nu Mary cu a domhtlaih pah. A fapa Jude cu khattelei ah a dir ko. Zisuh i a von zoh hna tik ah, chun laicer a si, i a nu cu, “Minu, na fapa kha zoh!” a ti. Johan cu a von chawnh ve i, “Ka fapa, na nu kha zoh!” a ti. Mah cun an pahnih a chimhṭi hna i, “Hika hmun hin kal cang u” a ti hna. Mah zulh cun Johan le Jude nih Mary cu Golgotha cun an kalpi. Johan nih cun amah Jerusalem i a ngam nak hmun ah nu cu a kalpi i mah dih cun vailam lei cu a hei zohpi taak duak. 'Maw ka fa!' a ti lai.\nLanhtaak Kuut dih cun Mary cu Bethsaida ah a tlung. Mahka i Johan inn ah cun a nunchung a um. Mary hi Zisuh thih hnu ah kum khat ṭha hmanh a nung lo.\nMary a kal hnu ah, nu dang cu tlawmpal an ithawn i hlaat deuh in vailam cu an cuanh. Zisuh vailam cung i a dihdongh tiang te an um. Bawipa ruak vailam cung i an ṭhumh tiang a pawngte cun an dirhnawh ko.\nVailam Cung Caan Dong\nMah kumcaang lio i um ding ah cun a tuan tuk rih nain, chun suimilam hleihnih fai te ah khin van khi mui dih lak in leicil khu bantuk nih a phenh, van sangpi in. Jerusalem khuami nih cun Arab thatse ram in thli lin le thatse phusim (sandstorm) a ra hnek ti an hngalh. Chunhnu suimilam pa khat hlan ah van cu a nak tuk cang, ni a phenh dih. Golgotha i a um rih mi hna zong cu khua chung ah an tli thluahmah. Mah hnu tlawmpal i Bawipa nun a dihdongh ah cun minung sawm thum hmanh an taang ti lo. Rom ralkap pa hleithum le zumtu pa hleinga tluk lawng an taang cang. Mah zumtu cu nu lawngte dok an si, pahnih ti lo cu. Zisuh nau Jude le Bawipa cah lai te i a hong phaan mi Zebedee fapa Johan.\nChun suimilam pa khat fai ah, thatse phusim a dung chin lengmang mi lakpi ah cun Zisuh cu a lung a tlau pah cang. Dawtnak, ngaihthiamnak, le mi chimhhrin nak bia hmanung bik bik zong a chim dih cang. A rovui bia—a nu zohkhenh nak bia—zong a chim cang. Thih a naih tuk cang lio caan ah cun Zisuh minung lungthin cu Hebrew cathiang chung bia chim in dinh a la. Salm ko a chim hna. Minungfa Zisuh a lung a tlau dih deuh hlan i a lungchung i a ruah mi cu Salm cauk chung bia cheukhat khi an si, atu i Salm 20, 21 le 22 khi. A hmur cu a cawl pah lengmang nain mah biacaang a lungchung i an chuah ning in a chim kho ti hna lo; chim nak tha a ngei ti lo, a thiam dih ko hna nain. Achelchel te lawng ah a pawng i a dir mi nih cun a chim mi an theih khawh. “Bawipa nih a thim mi siangpahrang teinak a pek cang”, “Ka ral cu na kut nih a ton hna lai”, “Ka Pathian, ka Pathian, aziah dah na ka hlawt?” ti tehna. Zisuh nih hin ka pa duhning in ka um deuh rua lo a ti nak akhoi zawn hmanh a um bal lo. Atu zong a pa duhning bakte i a nunnak a pek nak hi lunghrinh nak a pel hmanh a ngei lo. Ka pa nih a ka hlawt tiah aa ruat hrimhrim lo. A kaa i a chuak mi cu a lung a loh hlan deuh a lung kilne i taang mi bia, cathiang chung bia a rak thiam tuk cang mi Salm 22, “Ka Pathian, ka Pathian, aziah dah na ka hlawt?” ti i aa thok mi khi a si. Mah zawn te cu biacaang caang thum fiangte i a chim khawh mi, a pawng mi i an theih khawh mi, cu a si.\nMipaamlio Zisuh i a minung a hal hna mi hmanung bik cu, chunhnu suimilam pa khat le acheu ah a si i, “Ka ti a haal” a ti, a oi hnih nak. Tuan deuh i ti thor a hnulh tu ralbawipa ningning nih zuti thor ah puanchia a hnem i fei par ah thil in Zisuh cu a hmur ah a hon hnulh ṭhan, a hmur a caar tuk ai tiah.\nThatse phusim cu a tha a ṭhawng chin i van a khat. Khua a mui chin lengmang. Mah zong ah cun ralkap pawl le zumtu pei khat cu an dir ṭhingṭheng ko. Ralkap pawl cu vailam pawng ah cun an ipong i, thatse i a tan dih hna lo nakhnga an ikup. Johan nu le midang nih cun hlaat nawn in an cuanh hna. Annih cu lungpi hram ah an dor. Bawipa i a thaw hmanung bik a chuah ah hin a vailam tung hram ah Zebedee fapa Johan, Zisuh nau Jude, a far Ruth, Mary Magdalene, le Rebecca (Sepphoris khuachuak) an um.\nSuimilam pa thum a ti lai te ah Zisuh cu thangpi in a au ruahmah. “Aa lim cang! Ka pa, na kutchung ah ka thlarau ka ap cang” a ti. Mah a chim dih cun a lu a khun i nun cu a thlah. Rom ralbawipa cu Zisuh thih ning a hmuh cun a ṭaang aa cuum i, “Ataktak ah cun mah pa hi cu miding a si; Pathian Fapa a si ngaite lai” a ti. Mah chikcaan thok cun Zisuh cu a zumh. Zisuh hi ṭihzah awk tlak in a thi, ṭihzah awk tlak i a rak nun bang in. Siangpahrang a si nak zalongte’n a chim ko i, ngaihchiat ni i thil a cang mi vialte zong a ke tang ah a chiah khawh dih. Aa thim mi zultu hna himnak a khaan dih hnu ah, ningzak le mualpho i amah thih cu amah duh te in a ton. Peter thinbul khuasual zong poi chuak lo te in a daihter i, mah hnu ah Johan cu amah a thih tiang a pawng te i um ding in a khaan. Sanhedrin lainawng pawl sin ah a si taktak ning a langhter i Pailat nawlngeih nak cu Pathian Fapa amah sin i a ra mi a si kong Pailat cu a hngalhter. A vailam tleng cu amahte nih Golgotha cho ah a put i, Pialraal Pa sin ah a thlarau cu dawtnak rian a lim hnu ah a ap. Mah bantuk nun—le mah bantuk thih—hnu ah cun, “Aa lim cang” a ti khawh cu a si.\nLanhtaak Kuut le Sabbath ca i itimhlamh ni a si ca ah, Judah mi nih mi pum/ruak Golgotha i ihunh ko ding cu an duh lo. Mah ca’h Pailat sin ah an kal i mah minung pa thum hna ke ruh khiah i vailam in ṭhumh i mi nunsual pawl vui nak khor ah ni tla hlan ah hlonh ding in nawl an va hal. Mah halnak a theih cun Pailat nih cun ralkap pa thum a thlah colh hna, Zisuh le damiah pa hnih ke va khiak ding in.\nGolgotha an phanh in mah ralkap hna nih cun damiah pa hnih hna ke cu an khiah; Zisuh tu cu a rak thi cang. An khuaruah te a har. Hmanhseh, a thi ti fianh nak ah ralkap pa khat nih Zisuh cu a kehlei hnak ah fei in a hon sawh. Vailam i mi an thlai mi hna hi ni hnih hnih ni thum thum a nung zong an tampi, nain Zisuh cu a lungfah le thlarau ngaihchiat celh awk ṭha hlah kaw a pumsa nunnak cu suimilam pa nga le acheu ah a dong.\nAn thah dih cun\nThatse phusim tang khuamui lak ah cun, zanlei suimilam pa thum le acheu ah, Zebedee fapa David nih Bawipa thih thawng thanh ding in zualko a thlah hna. Zualko pa khat cu Bethany khua i Martha le Mary inn ah a thlah. Mahka ah cun Zisuh nu Mary a chungkhar he a caam taak lio a si ṭheu lai tiah.\nBawipa a thih hnu ah cun Johan nih nu pawl cu, Jude zohkhenh nak in, Elijah Mark in ah a tlunter hna. Mahka ah cun Sabbath ni a dih tiang an taang chung. Amah Johan tu cu, mah tiang ah cun Rom ralbawi nih cun a hngalh tuk cang i, kal lo in Golgotha ah cun a um. Mah a um chung ah cun Pailat i Zisuh ruak sim nak nawl a pek mi hna Joseph le Nicodemu an hong phaan. Bawipa ruak hi a thih hnu ah suimilam pa khat chung vailam ah aa thlai, damiah pa hnih ruak ralkap nih ṭhum hmasa hna kaw.\nMahti cun lei le van vialte an ṭah dih ni cu a liam ruangmang. Zeizong vialte a ser tu, minung pumsa in a lang mi Mangcem vailam an tah ni ah cun lei le van a hlum mi thlarau vialte cu ngangko in an um. Zeizong cung i cungnung bik i a dawt mi minung a tlanh hna nak rianpi a lim lio cu khuaruahhar in an zoh. ‘Minung hi zei dah a si i mahti ko hin a hnakkar ah a tenh le a tlanh’ an ti lai.


Laimi Nih Kan Uar Ngai Mi Anthur Le Ngandam Nak – Chin 11 News\nLaimi Nih Kan Uar Ngai Mi Anthur Le Ngandam Nak\nAnthur hi cu Laimi caah a sunglawi bik ko lai tiah ka ruah. Kan umnak hmun paoh ah hmunhma nih a pek ah cun anthur hi cu kan cin cio hna. Tihang ah kan so, meh zong ah kan tuah i kanmah le kan duh ning cio in kan chuan theo tawn.\nAnthur hi cu ngasa he kan chuan tti caan a tam bik lai tiah zong ka ruah. Zeitin paoh in kan rak ei ko zong ah zeitluk indah kan pum caah ngandam nak a rak pek ti hi kan rak theih lo le hngalh lo caan a um lai. Asinain zeithil poh hi an thattuk ve bantuk in an that lo nak zong cu a rak um ve ko lai. A thatnak lei tu ka rak langhter lai.\nAnthur hi kum tamtuk a rak liamcang mi thok in nihin tiang ah nganam nak sii caah an hman peng mi asi, a hnah, a thei, a par in a kung dihlak tiang hi sii caah a rak tha tuk tiah research nih an chim. Anthur kan ei nak nih a chuahpi mi that nak hna cu Ha (teeth) a fehter, kan kharuh a tthawnter caah hngakchia hi rawl an ei khawh hrawng cun anthur hi pekpah lengmang ah an tha tiah research nih an chim.\nCun naupawi lio mi nu ca hrim ah cun a rak tha thun, naupawi nih an herh bikmi taan-daat ai tel mi a si caah a pawilio mi nau he apawi tu nu he ngandam nak thabik a si. Cun cumpi tlangrai hi a khamh khawh. Vitamin C ai tel mi a si caah chunglei thisen a thawnter i kiktlaih, taklinh, khuhkhuh ti bantuk tlangrai zawtnak hi cu a khamh bak ti si. Cun a caan hman tein kan zun le ek a chuahter.\nAnthur chungah a um mi Phosphorous nih kan takvun a tthawnter caah zawl-zaang tein kan thadi kho ti lo cu ruang ah cumpi tlangrai nih awl-zaang tein an kan tei kho lo. Cun nu caah a that khun nak cu nu nih nuphung a hngalh lio ah anthur tamdeuh a eidin piak a si ah cun a nuphung hngalh mi nganfah nak hi a nemter deuh hrimhrim.


Matupi Ah Facang Dip Khat Tingkhat Le Cheu Phan Cang - chinland media\nChin ramkulh thil man a kai taktak. Matupi ah facang tun khat ah ting khat le cheu a phan cang. Nihin ah Matupi lei in facang tun khat ah ting khat le cheu bak a phan. Cu hmamh ah cawk ding a um set lo tiah thawngpang theih a si. Arsa cuai khat ah 25,000 bak a phan i Chiti lang khat ah 15,000 a phan ti a si.\nRalhrang nih uknak an lak ruang ahhin Matupi lei ah facang a kal kho ti lo. Thilri a kal kho ti lo. Matupi ah ralhrang nih facang luh ter an duh ti lo. A luan ciami thla thum hrawng ah khan ralhrang nih Matupi ah facang luh hi an rak kham cangmi a si. Cu ruang ah mah tluk in facang man a fahnak hi a si ko.\nMatupi peng ah a ummi CDF sinah facang a kal sual lai timi hi ralhrang nih an phan tukmi a si. Inn khat ah Facang tun khat cung ngeih zong a rak ngah lo. Cu tluk cun ralhrang nihhin Chin miphun an kan hrem. An mah ralhrang vialte cu sakhan chung ah ei cawk loin an i khon fawn ko.\nChin ramkulh dang zong thilman a kai taktak. A bik in facang man a kaimi a si. Ralhrang nihhin Chin miphun hi ei awk ngei hna hlah seh tiin an kan hrem hramhram mi khi a lo cang. Tulio hrawng Matupi peng chung ah kahnak a fak ngaingai. Cu kahnak ruang ahcun Matupi peng khaute tampi hna cu Mizoram ah an zam hna.\nDornak an kawl hna. Matupi ah ralhrang nih an thazang tamtuk an chap. Kan hnu ah Mindat le Matupi kar ah ralhrang Motor 90 leng in ralhrang minung 500 hrawng a kalmi hna zong Matupi sakhan an phan cang ti a si fawn. Chin ramkulh hmun thum Tefim peng, Matupi peng le Falam peng chung ahhin tulio hrawng kahnak fak a chuak. Nifatin kahnak a um zungzal ko. Kan miphun ralkap hna caah fak piin thlacam hna usih.


President Joe Biden nih ralkap renghnak kong a chimmi cu lung a hmui ngai – The Cherry Par\nPresident Joe Biden nih ralkap renghnak kong a chimmi cu lung a hmui ngai\nPresident Joe Biden nih ralkap renghnak kong a chimmi cu lung a hmui ngai. A chimmi hna:\n1) US nih Kawlram cozah tangka billion pakhat kan chiahpiakmi hna ralkap sinah ningcang loin kan kalter lai lo. 2) Ralkap business a siah an neihniam chungkhar an siah dantatnak kan khinh colh hna lai. 3) Tu zarh chungah aho hna dah First Round dantatnak kan pek hna lai timi kan fianter lai. ,4) Kawlram cozah thathnemnak a chuahtertu pehtlaihnak kan ngeihmi kan phih lai, asinain Health, civil bu le Kawlram mipi caah thathnemnak a petu a simi paoh cu kan pezulh ko lai.m5) A dangdang dantatnak khinh chap hna ding zong in timh cia kan si.\n← Breaking News: President Joe Biden Nih Kawl Ralbawi Cungah Order A Chuah Taktak Cang\nMin Aung Hlaing hi, atu aa hngilh kho ti lai lo, Civel War Chuah Sual Lai A Phang Tuk Cang →


Lei Minh Nak Faktuk Ruang Ah Mithi Ruak 29 An Char Cang Hna, A Tlau Mi An Tak Tuk Rih – Chin 11 News\nLei Minh Nak Faktuk Ruang Ah Mithi Ruak 29 An Char Cang Hna, A Tlau Mi An Tak Tuk Rih\nIndia ram Kerala state ah faktuk in ruah a sur mi ruang ah lei minh nak faktuk a chuak i lakphak dum a tuah mi hna pawl minung tamtuk an tlau hna tiah thawngzamh nih an langhter. Cun tuzanlei tiang ah khan cun mithi ruak 29 kan chuah khawh cang hna tiah Kerala state police thawngzamh nih cun thawngthanh nak an tuah ning a si.\nHi vawlei minh nak hi nizan tihni (Fryday) khan a thok cang mi a si ko nain ruah faktuk in a sur peng ruang ah le lei minh nak a zualhma ngai caah police lei le bawmchan tu dang hna zong zeihmanh an cawlcangh khawh lo caah nihin lawng in mithi ruak an kawl khawh hna hi a si.\nHi vawlei minh nak hmunhma hrawng ah hin lakphak dum a tuah mi chungkhar 78 tluk an um nak hmun a si caah a tlau mi an tam ngai ko, cun zanlei tiang ah khan cun ruak 29 lawng kan hmuh khawh rih caah a thi mi ruak kan hmuh khawh rih lo mi hna an tamtuk rih ko lai tiah kan ruah ko tiin an langhter chap mi a si.\nKerala state hi kum fatin ti awk in ruah sur le lei minh nak ruang ah mithi an tamtuk lengmang nak hmun zong a si. CUn nizan ah khan Covid-19 ruang ah hmundang i a taang mi hna a rak phur tu vanlawng accident nak ruang ah mithi 18 an um cang fawn.\nCun kan hnu thla chung ah khan India, Bangladesh le Nepal ram ah tilian le lei minh nak ruang ah a thi mi 300 lengkai an rak um hoi cang.


Zei Cangkal Lo Pi Ci Biachimh ICJ ah – Chin World News Evening\nZei Cangkal Lo Pi Ci Biachimh ICJ ah: Pi Ci chimh mi hi Gambia le ICJ lei nih sualphawt mi ning in siloin Tarpa bang amah le mah hnangamnak I zaithlawrh in zai he aa lawh ngai tiah Professor Christina Fink, George Washinton Universaty, USA nih ati. ICJ biaceihbawi hna nih lehkhan in ceih piak ding mi Rohingya kilven huhim nak caah lakhruak tuahṭuan nak nawl halmi biakha a pemh kho lo. Azen le a kuanpi nih acheihlo le pemh lo kha si lo in Hmuihtinh a nganh bak ko (missing target bak).\nRalkap le Mipi cozah nih cihhmih thahnawnnak cu va um hmanseh law kanzoh sawh lailo ati ko nain Ralkap nawlbuar nak chimh cawk lo le Cihhmih nak ah sual phawt nak tampi a kal tak rih. Rohingya kong lam phisin an I thawk ka te asi ko mi kha mangtara phun in lihbia in a phuan. Rohingya miphun tulsapur tonmi in tuarnak phisin ding ah a zaa mi phisin nak asi hrim rihlo. Innchungah ngakchia tarual hrenkhumh in meikhang thatnawn nak hi dinfel nak rianṭuan le zohkhen kilven nak asi lo.\nRohingya miphun minung he I lawh loin an hmuh hna ning le an chawnbiak hna ning zong a phuan chih lo. Thilri hling khamh bakin hranhram in umnak ṭhial mi an si kha nihin tiang hmuh khawh asi ko. Thilri hling kulh chung ah Vok le Ar phun in an erh hna. Rian zong an pek hna lo. Fimcawn nak le Ngandam nak zohkhen zong aum lo. Hihi Pi Ci nih aruang langhter lo in athuh bak in athuh mi asi. Genocide kan si hrim lo anti mihi zumh awk ahar ngai ngai. Rakhine ram chaklei misual Ralkap hna nawl buar mi cu 2008 phunghram pi ning in nawl ka ngeih lo a ti nain, Ralkap lei nih Cozah nawl pek nakin kan tuahmi asi tiah an phuan la la hoi (VOA nih Ralkap Biahal nak ah). ARSA dohding ah Pi Ci nawl pek asi tiah Ralkap nih an phuan ve hoi cang.\nRalkap misual hna hlathlai dantatnak ah ahman mi phung hi International siloin Kawl phung ning in asi caah zumh khawh asilo. Misual dantat le thongthlak duh ruang ah siloin Biasiphai le inn chung inn leng hei hei bantuk khi asi. ARSA le Rohingya kong ah misual kansiko tikha adikthlir in a phuan ngam baklo. Thuhmi a ngeih tikha tehte dang aherh tilo. Zeitintiah hi bantukin kawlram biaceih ning cu vawlei pi chimh lo kawlram mi hmanh nih anduh lo I an zumhlo mi Biaceih phung asi. Pi Ci nih achimh bik mi cu: Rak kan theihthiam uh. Tuksapur sualnak le misual kha hmaiton tein ramdang nih phisin nak chacun kanmah tein kan i phisin lai. Kan phisin cuahmah ko.\nCucaah Pi Ci chimh mi le Tazazi zung, Gambia report he cun van le vawlei bantukin aathlau. Tcn. Ganbia nih Cihhmih thatnawn nak ati. Pi Ci nih keimah tein kaa phisin lai. ICJ timhbik mi cu Genocide asi le silo kha ceihding asi tilo. Asi ti kha 100% ah pomcang mi asi. Rohingya miphun zohkhen kilven le huhim nak caah vawlei pi le UN, Nurhin covo hna bawmh in tuahṭuan ding, Misual hna Biaceih nak ah zeitin kan pehzulh lai ti tu kha asi deuh. Pi Ci biachimh mi ah Kawl cozah nih cohlan or cohlan lo ti zong aum fawn lo. Ngahchia thiltuah he aalawh ngai. Saya Rung Kaw


NAN CHUNGKHAR CHIM CIO HNA UH, RAK PE HRIMHRIM HNA HLAH SEH – The Chinlung Post\nKawlralkap thiltuah hi mipi caah cun thawngpang ttha ti khawh asi cang. Aruang cu mipi nih aa kan tukdoh sual lai timi hi an rak phangtuk cang timi fiang tein an thiltuah mi in hmuh le theih khawh asi. Biatak tein ralhrang kawlralkap hna cu an lungdong taktak timi afiang ko cang. Zeiruang ah ti ahcun tutan an thiltuah mi in fiang tein hmuh khawh asi.\nKawlralkap ralhrang hna nih Laimi meithal ngei vialte hna cu kanmah sin ah rak ap dih uh an ti cang. Hi thanhnak an tuahmi hi meithal in an kan tukdoh sual lai timi an phan caah asi ko timi hi a fiangmi asi. Mizei hmanh nih kan meithal ap hna lo ding asi. Kawlralkap cu phihkharnak phunkip in ramdang nih an tuah hna pin ah ramchung lei in biatak tein cawlcanghnak an tuah hna.\nCu tikah kawlralkap ralhrang hna hi caan sau rian an ttuan kho ti lai lo timi hi zakhat zakhat in a fiang cang. Aphunphun thanhnak an tuahmi zong ah CRPH nih an doh colh hna lawng siloin mipi hna nih ralhrang ralkap thanhmi zei ah kan rel lo caah an si avaang cang. An dirhmun an i theih tuk. Thlathum chung ei din lawng an ngei cang ti asi. Cucaah an vansang cang.\nMeithal ngei hna nih ap awk a si le si lo kong ah lung-awttawm in an um ve hna. Asinain, kan ap lo ah a ttha deuh lai tiah a ruattu zong an um ve. Laitlang lawng ah si loin Myanmar ramchung hmun kip ah hriamnam (Chai, Vainam, Meithal, Li le Cantiang tbk.) pawl ralkap le palik sin ah ap dih ding in nihin March 24 ah ralkap nih thawngthanhnak an tuah.Chirhchan: The Chin Journal


Dal (6)nak: Avoi Khatnak Cankarlak Kahdaihnak(11 June-8 July 1948) – Zion Tlang Media\nApril 3, 2020 admin World News\nThlakhat fai aa kap cangmi Arab Israel dohnak pi cu daih lei panh tilo in zual lei a panh cang tikah UNO nih Folke Bernadotte (Sweden rammi Noble daihnak laksong hmutu) cu Arab-Israel kahdaihnak sertu ah hmangin a hun tlangtlak hna. Cutin kaphnih in raltuk daihchung dingin a hun nawl hna timi thawngpang cu thaizing maw kiptuh dah, kan ral Syria le a hawi Arab pawl nih an kan tei canglai i aa semka mi kanram Israel cu a tlau than ko ne laimaw tiah lungre a theituk mi Moshe Dayan le a ralkap hna le Israel ram caah cun Zanmang chia manhnak chung in vun i hlauh ah hna angam bantuk le Van leiin Bawmhnak a tla bantuk a rak si. Thaw chuahding a ngei tilomi Oxygen hun pek i a thawchuah a hun i hrimhthan mi bang Israel ralkap le hruaitu hna nih UNO i cankarlak kahdaihnak serding bia cu canthan hmang in daihnak cu an hun ser. Asinain cu daihnak cu caansau a nguh lailo ti kha Israel hruaitu hna le Moshe Dayan nih fiang tukin an hngalh. Aruangcu; Hi Arab-Israel kah daihnak i UNO nih a hun ratpi mi biatung ruangah asi.\nFolke Bernadotte hruaimi UNO daihnak sertu buu nih Arab- Israel kar daihnak caah; Palestine caah a himmi ram cu Israel le Jordan karlak (tulio i Paletinian pawl umnak/ West Bank ti zongin kawhmi) ah Israel le Jordan nih cheuh hna in serding, Jerusalem khuapi cu Arab hna kuttaangah chiahding, Lydda Airport le Haifa (Israel kuttang ummi) Vanlawng bual hna cu mizei paoh nih hman khawhmi Vanlawng bual ah chiahding, Hi UNO chuahpi mi hi Israel he Arab pawl he an cohlang kholo nain can karlakk kah daih ding tuah an lung a tling.\nUNO daihnak Palai Folke Bernadotte. Cu caankarlak daihnak cu hmang in an ralkap thazang hrimhthannak le hriamnam i zalhnak ah heh tiah chukcho an i vam. Cu caankarlak kahdaihnak chung ahcun Dayan nih “Thimhlei mi ralkap (Special Commando Force)” a ser i cu hna nihcun an ral a simi Arab pawl hna nih an hun tuk hna hlanah an luhhnawh hna i cawlcang manhlo in an tuk hna caah teinak nganpi an hmuh lawng silo in Arab ral pawl a ther in an rak ther ter hna. Arab-Israel ral cu daih lei panh loin a zual chinchin mi le teinak lam ah kal loin sunghnak nih a hun naih thluahmah mi hna Israel caah UNO nih caankarlak daihnak a hun fialmi hna cu maw vanthat tiah an hun cohlan i cu vanthatnak cu cantha ah an i lak i an ral Arab pawl hna he can raulo ah i dohthannak caah timhtuahnak an hun i hnawh cawlh.\nCankarlak Israel hruaitu David Ben-Gurion le Ministers hna nih Israel ralkap caah a herhmi hriamnam cawkding le cawknak ah a herhmi chawva an hun kawl.Cuchung ahcun Moshe Dayan zongnih a ralkap hna cu thimhleimi a tuah hna i “Nunnak thaptu ralkapbuu/ Commando” a dirh hna. Cu ralkap buu cu hriamnam thatha abunh hna i an ral Arab pawl dohnak caah abik in a hman mihna le Israel caah teinak a rak phortu ansi Cu ralkap buu i an tlaihtleng cu “A ra dingmi kan ral cu hngah loin kanmah nih kalhnawh ding” tihi asi. Hriamnam tlamtling a ngei mi le Ralkapbuu thate a ngei mi Arab pawl he kap cangmi Israel hna caah cun timhtuahnak le hriamnam thatha an i zalh than lo ahcun a voihnih nak kah doh than ding cu ruahchannak umlo tluk asi caah Van ralkap le Tilawng ralkap pawl an dirh i cuhna hmanding ral tuknak Vawlawng thatha le Tilawng hna, cun cuhna i hmanding hriamnam hna kha Europe ram le America ram hna ah an cawk hna.\nMoshe Dayan nih Israel ralkap le Commando hna cu hitin cawnpiakna hna le tahchunnak a pek hna, “Kan ral hna nih an hun kan tuk hnuah i khamh le tukve hna nak incun anmah an kan tuk hlanah kanmah nih cantha lak hmasat in vatuk hmasat hna kha a tha deuh, cucu hnacheu teinak hmuhnak cia cang bantuk asi, kanmah nak a ngandeuh le a thawngdeuh mi hna nih an hun kan doh le tuk kha hngah in an mah lehrulh ding lawngah i timh i doh cu hruh vialte lakah hruh nganbik asi, zei hedah aalawh tiahcun pa nganpi bomban tha pi le pa fate bomban fa te aa vel mi he aa lo, pa fate nih cu pa nganpi i a rak thonghmi hngah in lehrulh a timh ahcun pa nganpi a thawnghmi i phet le i vennak ah a can a dihlawng silo in amah nih lehrulhnak le tikhawhnak cantha a ngeihlo pinah pa nganpi a thawnghnak in a sung cawlh lai, cucahcun pa fate nih pa nganpi aa relh hlan ah a phomh hmasat i a zangdernak zawn a phomh hmasat khawh ahcun panganpi cu cawlcanghnak le lehrulhnak can a ngeihmanh hlanah asung cawlh lai, Cucahcun kannih zongnih kan ral Arab ramthawng pawl hna he kan i tuk tikah anmah an kan tukmi hngah loin kanmah tu nih an i relh hna hlanah kan tukhna asi ahcun kan tei hrimhrim hnalai”\ntiah Isral ralkap IDF le Commando pawl cu a rak cawnpiak hna. Cu cawnpiaknak hnacu Arab pawl he an i kah than tikah hmang in Israel ralkap hna nih an hman tikah teinak an hmuh lawng silo in an ral Arab pawl cu an lautuk in Israel Commando le IDF pawl cu a tih bak in an rak tih hna. Cun Van ralkap, Tilei ralkap le Tanks ralkap zong kha heh tiah a thawng mi le an ral Arab he aa cil khomi sinak tiang thazang a ngeimi siding ah an i zuam. Hi Tanks ralkap buu caahhin an rak ngeih hmasat bikmi cu June 28, 1948 i Mirang ralkap nih Israel ram chuahtak thai cangding in a donghnak bik an hriamnam pawl Rilii Tilawng in an thial antimh lio Haifa Tiilawngbual ah Israel pawl nih an rak firmi The Cromwell tank (Cruiser, Mk VIII, Cromwell (A27M)ti zawngin an auhmi) pahnih te asi. Cun anmah Israel Ralkap hna nih an ral Arab hna he an i kahnak i Ral nih an zamtak mi Tanks le Thirkham Motor pawl kha rem hawk tha mi an remh hna, cheukhat cu an tharchuah hna i cucu an ral Arab tuk nakah an hman than hna.\nIsrael-Arab kah dohnak cu UNO tlangtlaknak thawngin can tlawmpal an hun dai. Cu daihnak cu chikhat calawng asi i a rauhhlanah kan i kapthan cawlhlai tikha Israel hruaitu hna le abik in ralbawi Moshe Dayan nih an zumh caah cu caankarlak daihnak kar ahcun Israel humhimnak caah zeidah kantuah a herh timi kha an kawl i heh tiah tlamtlinh an izuam. Israel ram nih an ramrii lei paoh kha zeitluk indah a him khawh lai i kan runven khawhlai tiah an i zuam i Raldoh khamhnak (Defence strategies) tha tein ansuai. Moshe Dayan nih Israel (IDF) ralkap hna chungin thiamhlei nak a ngeimi le miraltha pawl tlawmpal kha a thimhna i nunpek raldohtu (Commando) ah a ser hna.\nCu “Nunpek ral dotu buu” i an tlaihtleng cu “A ra ding mi kan ral cu kanmah nih kalhnawh ding ti le pahchih law na hmuhmi ral kha an nunnak zua hlah” tihi asi. July 19,1948 bak in cu an tlaihtleng cu hmang in cankarlak kahdaihnak a hundih Israel ralkap le Commando hna nih an ral Arab pawl cu an hun nam ciammam hna tikah Arab pawl cu Israel hna cung i an rak theihning le ruahnak bang a rak si tilo tikah an lau tuk i Israel Commando timi min an theih bak in a tih in an rak tih cang.Credit: Peng Hlawnceu\nPrevious Post:Coronavirus ruangah a thimi a zawmi nikhat hnu nikhat a karh saling si\nNext Post:Lungre theihnak in Chungkhar lawmhnak


President Ramhruai Tupa An Thah Hnuin An Ram Dirhmun\nMain Editor July 8, 2021 Leave a Comment on President Ramhruai Tupa An Thah Hnuin An Ram Dirhmun\nHaiti president Jovenel Moise cu a umnak inn bakah thah thah atong, cu caah Claude Joseph nih Haiti ram cu amah nih a hruai rih hna nak ding aphuan hnuah Martial law(ralkap ukphun) aphuan chih.\nClaude Joseph nih cun “Kan president bik cu misual kut in a thih ruangah vuanci pawl riaram tein ton biaruah nak kan ngei i, lung tlinnak an ngeih bantukin rampi nawl ngeihnak cu keimah kut ah aum rih. Cu ti rualin mipi kan him khawh nak ding ah Martial law ka phuan hi asi. Kan president cu a umnak inn ah mizei ti theih lo mi mirang le Spain holh a hmang mi nih July 7, zinglei sml. 1 hrawngah a umnak inn chung cia ah an kah that. A nupi cu hliam tuar in sizung ah an thlop bul cuahmah lio a si,” tiah a ti.\nPresident pi ngaingai a umnak innpi chungah misual nih an thah timen in an timi cu vawlei mipi an khuaruah ahar tuk cio, venhim nak security an tuah mi ava tha lo ve tiah ceihphai nak le biahal nak atam. Kam khat leiin cheukhat nih cun anmah le mah karlak ah theihthiam lonak aum i asi ko lai tiah azum mi zong an um ve. Zeiruang ah tiah cun ,Jovenel Moise ( kum 53 ) nih cun 2017 kum in Haiti ram ah president tuan hi aathok. President a tuan chungah voi2 khengte rampi thimnak tuah ding cu covid 19 pulrai ruangah ati I thimnak tuah duhlo in aum i mipi huat zong atong ngai.\nNawlngeih nak hi amah nih ngeih peng aduh caah asi ko lai tiah fak piin soisel atong i, hi bantuk ruang ah an thah hna hi asi hnga maw tiah an ti tu an um ve. Haiti ram cu 2010 kum ah fakngai in Li aa rak hnin i minungting 2 renglo an rak thi. Cu hnu thawk cun vawlei pi nih theih cio mi Haiti ram asi i vawlei cung ram kip nih fak piin an rak bawmh. An ram hi afa i aharsa ngaimi ram an si ve. an ram chungah hin cozah asi lio mi duhlo ruangah buaibai te te a tam ve i, zauk phung duh ruangah tupung tibantuk pawl zogn tampi an tho ve. A tu dirhmun ah an ram a hruai chungtu Claude Joseph nih ramri vengtu achiat dih hna i, airport pawl zong a kharter chung rih hna.\nKIA Le Ralhrang Kah Nak Ah Rockets Voi 10 An Hman July 8 →\n← KIA Hmunpi (Headquarter) Luhnak An Khar


Ralkap nih zaan an tlai lawng hmanh a si loin an thah ning a fak tuk e! – The Cherry Par\nRalkap nih zaan an tlai lawng hmanh a si loin an thah ning a fak tuk e!\nKawl ralkap le palik an sual ning hi cu chimh ngam hmanh a si ti lo. Kawlram buaibainak kong ah mipi an temtuar cang ning hi hmanthlak le video zohnak in theih khawh a si. Hi bantuk tuahsernak hi vawleicung upadi zong nih a on hnga maw? Mipi sawhsawh an tlaih lawng hmanh si loin an thah ning a fakning cu chungkhar cingla rualchan cu chimh loin aho fa hmanh nih an celh lai lo. Kan Kawlram buainak le uknak kong ruah lengmang tikah zan zong hngilhkhawh a si ti lo.\n← Zahan ah Cherry Htet kong an chimnak video clip Cu\nCDM Cawlcanghnak Ah Nu Hni An Hmangmi Hi Ralkap Caah →


A Pa Leiba Cham Khawh Lo Ruangah (MAL) Le Kawl Ralkap Nih Ralkap Ah A Duh Lo Bu In An Luhter. – The Chinlung Post\nTlangcung hriamtlai phu lak ah pakhat a si ve mi TNLA hriamtlai nih Mifir pa Min Aung Hlaing ralkap an tlaihmi pa cu TNLA lei nih a miy an huh i ningcang tein biahal nak an tuah. Zeiruangah dah Kawl ralkap rian na tuan? zei bantuk rank dah na tlaih i, khuazei ah dah a um mi na si. Na Nu le Pa teh zei rian t’uan mi dah an si tiah bia tampi an hal hnu ah a sining cu an zaangfak i kan in thlah lai tiah an leh.\nHi kawl ralkap pa nih a chim mi min hi Mr.Tah Min Aung ka si,kum 25 ka si tiah a chim ralkap a tuan hmun le number vialte a chim dih hnu ah a chim mi cu kei mah cun hmatpungtin zong ka nei ti lo, kawl ralkap rian tuan ah kei mah duh thimnak le lung tlin nak tein a tuan mi a si lo,ka pa a dam lo lio ah kawl ralkap nih a rak ra i na pa nih phaisa ting 3 a kan bat caah na pa phaisa bat mi ai ah ralkap rian tuan maw na thim lai na pa leiba pek cawlh dah na thim lai tiah an rak ka hrocer.\nCu tik ah zei hmanh pek awk phaisa kan neih lo ruangah kawl ralkap rian hi a t’uan mi ka si.ka pamin ah U Kyaw Oo a si i ka Nu min ah Daw Tan hna an si.ka chungkhar nun nak chanh nak le humhim nak caah kum 17 ka si lio in Kawl ralkap rian t’uan ah cun ka pa leiba ai ah a t’uan mi ka si i a tu cu kum 25 ka tling cang.ralkap ka t’uan hnu ah lahkhah hi ting khat le kul a si na in thong 9,8000 tluk lawng lahkhah an ka pek.\nTNLA nih bia a hal dih hnu ah an chim mi cu na thinphang hlah kan mah nih cun zei hmanh harsatnak\nkan in pe lai lo.kan in thlah lai.na cungah hrem nak le dantat nak zei hmanh kan in pe lai lo. kan in tlaih nak a ruang cu na theih dih ko,nang mah hi thah kan in duh ruangah a si lo caah kan in thlah lai.cun,kan in thlah hnu ah Kawl ralkap rian hrimhrim na t’uan ti lai lo tiah biakamnak an tuah ter i,Kawl ralkap an tlaih mi pa nih cun a si a hman zei tik hmanh ah Kawl ralkap rian cu ka t’uan hrimhrim ti lai lo Mansuh ah ka kal cang lai tiah biakam nak a tuah video rak ngai chih.


A Nikhatnak Tanghra Camipuai Cu A Tluang Nain Chinram In Minung 1576 Camipuai Phitlo In An Bau – THE CHINLAND POST\nA Nikhatnak Tanghra Camipuai Cu A Tluang Nain Chinram In Minung 1576 Camipuai Phitlo In An Bau\nCity Hunter| 2018 March 7| 2018 March 7 in thawkmi Myanmar rampi tanghra camipuai a nikhatnak cu a tluang nain Chin ramkulh in siangngakchia 1574 cu camipuai phit lo in an bau. Ramkulh le ramthen vialte lakah camipuai phit lo in a bau bikmi cu Chin ramkulh a si tiah kan theih.\nHakha IPRD nih an langhter ning ahcun Hakha khuapi chung ah tanghra camipuai phitnak hmunthum ah an tuah. No.1 Siangsangrun ah minung 865 a phi ding an si nain 802 lawng an phi. No.2 Siangsangrun ah minung 426 a phi ding an si nain 358 lawng an phi. No.3 siangsangrun ah siangngakchia 734 phi ding an si nain 646 lawng an phi. Hakha ah tanghra camipuai phi ding siangngakchia zapi hi 2025 an si nain 1806 lawng an phi tiah an langhter. Cu ning in tuak tikah Hakha in siangngakchia 219 camipuai phit lo in an bau tiah theih khawh a si.\nMarch 7 ah tuahmi Myanmar major cu Hakha, Thantlang siangngakchia nih an phi kho maw ti kan hlat tikah kan halmi siangngakchia paoh nih kan phit khawh ngai ko tiah an kan leh cio.\nCun, Hakha siangcachimtu pakhat zong nih, “nihin Myanmarsa question cu a har lo. Keimah ka hngahnak khaan siangngakchia cu an phi kho dih ngawt. Tukum cu ca aa firmi hrimhrim ka hmu hna lo, kumdang he aa dang tuk cang. Thaizing belte an phit dingmi English belte hi zeidik an lawh cio te hna lai” tiah The Chinland Post ah a chim.\nTukum March 7 in tuahmi Myanmar rampi tanghra camipuai cah ca aa firmi le zulhphung a buarmi paoh cu kumhnih baar (kumhnih camipuai phitnak phih) an si lai tiah Myanmar rampi fimcawnnak zungpi nih an thanh.\nBiakilh: Hmanthlak langhtermi hi nihin Hakha ah tanghra camipuai a phimi hmanthlak an si.\nRef: Ministry of Education, Myanmar, Hakha IPRD\nPrevious Hakha Calvary Bible College Nih Minung 10 Degree An Pek Hna\nNext Thong Inn Zunput He Aa Lomi Hakha Sii-inn Pa Zunput


Khah! A rianrannak in Hakha ummi nan chungle rak chim cio hna uh! – Chin World News Evening\nKhah! A rianrannak in Hakha ummi nan chungle rak chim cio hna uh!\nDecember 24, 2020 Salai Van Chin News\nHakha ah COVID-19 Hrik Ngei Minung (3) An Hmuh Chap Chinram ah Minung (219) sin Hmuh A Si Cang. Hakha COVID-19 hrik a ngeimi he aa pehtlaimi minung (3) sin ah covid hrik an hmuh than tiah December 23, 2020 ni ah Hakha penguk zung in kan theih.\nHakha ah COVID-19 hrik a ngeimi Case 111272 he aa pehtlaimi GTI FQ ah Yangon kir an chiahmi minung pa (2) le Hakha University ah FQ an chiahmi nu (1) an zapi minung (3) sin ah COVID-19 hrik an hmuh than. Hakha Golf celhnak pawng a ummi Taingyin Siizung ah ah an chiah hna.\nDecember 21, 2020 Tedim peng Tuithang khua in Quarantine an chiahmi hna minung (9) sin zong in COVID-19 hrik hmuh a si.COVID-19 Case No.1 cu Tedim in rak hmuh hmasat bik a si i Chin ram ah December 21, 2020 tiang COVID-19 hrik hmuhmi minung (216) an si cang tiah Chin ramkulh ngandamnak lutlai Dr. Aung Ngwe San nih a facebook ah a langhter. Nihin December 23, 2020 Hakha minung (3) hmuhmi he cun Chin ram COVID-19 hrik hmuhmi minung 219 an phan cang tinak a si.\nCOVID-19 Caankhat ( first Wave) March 29, 2020 in August 16 tiang ahhin hrik hmuhmi minung (18) an si I cu chung ahcun ramdang kir minung (15) le ramchung in minung (3) an rak itel. COVID-19 Caanhnihnak (Second Wave) August 17 in nihin ni tiang minung (201) ah hmuh a si cang i ramdang kir minung (13) le Chin ram a rak lutmi minung (119) le khuachung ichonhmi Hakha nihin ta telh in minung 69 tluk an si cang tiah kan theih.\nDr. Aung Ngwe San cazin ning ahcun Hakh ah COVID-19 hrik angei cangmi minung (33), Thantlang 1, Falam 16, Tedim 54, Tonzang 21, Mindat 53, Kanpetlet 1, Matupi 24, Paletwa 16 an si cang tiah a langhter.\nCOVID-19 hrik a ngeimi minung 60%-80% hi an zawtning langh lo in midang hrik an chonh tawn hna. I ralrin lo ahcun hrik chonh a fawi ngaimi a si. Cucu khuachung ichonh ning kan ti i irunven a har ngaimi zong a si. Cucaah mizapi nih COVID-19 zulhphung zulh ding ibawmcio a herh. Khual tlawn lo zongah khuachung in COVID-19 hrik ichonh khawh a si.\nKhual tlawn lo le hrik a ngeimi he ipehtlai lo zongah taklinh, khuh khuh, hrawmfak, chungtlik, hrim thei lo tbk dirhmun na si ahcun COVID-19 hrik ngeiding dirhmun na si caah na chek hrimhrim a herh tiah Dr. Aung Ngwe San nih a langhter.\nTulio mibu sin chuah lo in inn um khawh chung um ding, leng chuah tik ah aa hlat pi um ding, Kuttawl, handgel le mask tha tein hman peng ding a biapi ngaingai. Tulio Tedim le Mindat ah rang tak in COVID-19 ichonh cuahmah a si tiah theih a si.\nDecember 25 Christmas tuah zong COVID-19 zulh phung ningin minung 30 lawng in Peng Cozah hnatlaknak in tuah khawh a si lai. Chin ramkulh lengin a rak lutmi paoh cu Hakha Facility Quarantine ah ni (14) chiah dih a si. Source: The Chinland Post\nHakha Khuachung Dinti kongah mifir pawl min tling tein an von langhter dih\nZeitlukin Dah Trump Nih US Mipi An Dawt Hna Hi Zoh Tuah U!


Dr. Sa Sa Catial Mi Lehnak Rel dihnak kha rak i zuam hram – Hakha Cherry\nDr. Sa Sa nih CNLD sinah ca in a timi hna ka hmuh i kaa lawm ngai. Chinram kulh chungin a chuak kho dingmi thil vialte a kan hmuh sak caah a catial mi cu ka cohlang.\nKeimah hi kum 76 chung ah ka um cang. Ka fapa bantukin ka rauh caah a catial mi chung in ka ngai a ka chiattertu ka hmuhter duh ve. Zeidah a si ti ahcun Pathian bia ah nan nih cu thim mi miphun, siangpahrang tlangbawi, a hleikhun in amah ah thimmi miphun nan si a ti mi kha Chinram chung ah miphun 53 lakah Matu le Mara hna hi Pathian bia a fiang hmasa bikmi an si. Matu mi nih Pathian an thangthat i awm ngai aw 3 tiah an sak, Mara nih an thangthat i zul tuah zul tuah timi hla anmah hla tein an sak i an lam.\nLo in inn ah an lan ah khan inn panh ta hmasa loin Biakinn ah an kal hmasa i Pathian sinah lawmh nak bia an chim, cucu zanlei fatin in an tuah mi a si. Cu nih cun Pathian a lawmhter i Pathian nih thluachuah relcawklo a pek hna. Facang ci pheukhat ah tang 40 hoi hna an zun. Cun Satil ah Tilim kikawng hna thatha a pek hna i tupi fungtum a hlum zohcim lo an tam ngai.\nNLD nih cozah a peh i ralkap nawl ngeihnak a phawih dih ahcun kawlram chung um ramkulh le ramthen vialte kan i lawm tuk lai nain kum (5) chung rian an tuannak an lohma pakhat hmanh kan hmu lo. Thawng pang kan theihmi pakhat cu Japan nih kawlram pumpi ah minung pakhat ah MMK 300000 cio ting dingin Covid 19 ruangah a bawmh ti a si. Asinain bawmhmi sin a phakter lonak, hmu/co ruannak le 2008 phunghrampi a remh duh lo mi hi ttanh than ding ahcun a cingmi nupi thit he aa lo ko lo maw?.\nCu caah miphun covo lak than dingin a cawlcang mi CNLD cu ttanh awk ah a phu hrimhrim mi a si. Thimnak a dih hnu incun an MP vialte hi chawnh zong an chawnh kho ti hna lai lo a timi hi amah a lungput a si maw? Cucu amah party NLD riantuan tu hrimhrim kha an si.\nPumkhat le chungkhat kan ttanhnak in kaa ngai chih hrimhrim lai lo. Party dang ah hlawh a hlangmi kan unau hna rak kir than uhlaw mah miphun te a si mi CNLD hi mee pe cio ko usih.Credit-Pu Kung Hlau


A Poi Ko..Sam Roternak (Dryer ) Nih A Leih Caah A Nunnak Aliam Minu. – Onlinenungak\nA Poi Ko..Sam Roternak (Dryer ) Nih A Leih Caah A Nunnak Aliam Minu.\nXuan Hiep Commune, Xuan Loc timi khua pakhat ah aum mi kum 24 nu cu Sam chemnak dryer nih a leih i a nunnak a liam. A Sam a tawl dih in a sam cu a chem nak ruang ah a si tiah theih asi.\nhi a can ning cu a wire hri kha a sawt i danh nih a leih ruang ah a thih hi a si. a ruang cu a sam chemnak dryer kha tikhan chung ah a chiah i, ti a cin mi nih a a tongh caah a sawtnak hi asi. minung tampi cu hi ti hin ti kholhnak khan ah chiah kan hmanh theu.\nHihi tih anung ngaimi ral a chuah pitu pakhat a si ve. ti tlawmpal te na thih sual ah cun mei cu aral tuk caah sawt hi a fawi tuk mi a si. kha ti na chem lio hna i thawng hna theih sual ah cun hman lo in chiah dep kha atha mi si. na theih ko buin hmanh chih ah cun tu bantuk hin thil a cang kho mi a si ve.\ncucaah, a quality a tha lo mi sam chemnak dryer hna dah ti lo cu a tha lo mi cu hman bak lo ding. aman fawi ai pangh tiin afawi mi i caawk lo ah a tha. aman fawi mi hna na cawk ah cun na caah ral a um ti philh lo ralrin hman ding. cu lo ah cun ral kha na in chung i na sawm he a lo sual lai.\ncucaah, sam chemnak dryer pawl an hman tik ah a ho poah ralrin tein hman cio i zuam hna u sih.


US ummi nih Myanmar um nan chungkhar lak khawh si ti lo | The Chin Express\nUS President Donald Trump nih Ningani (US caan) ah Myanmar telh in ram 6 cu US luh khammi (travel ban) cazin ah a khumh hna.\nMah ruangah, US ummi nih Myanmar um nan chungkhar kha US ah peem dingin lak khawh an si ti lo.\nYangon um US Tanzung nih, “2020 February 21 thokin Myanmar rammi pawl cu ‘US pemnak visa’ le ‘diversity visa lottery’ pek an si ti lai lo,” tiah thawng a thanh colh ve.\n“Nain, US tlawnnak (tourist visa), sianginn kainak (student visa), business visa, temporary worker visa, tbk., pawl cu voi dang tawn bantuk tein pek an si ko lai.\n“Cun, US pemnak visa a ngah cangmi paoh cu US luhter nan si ko lai. Policy thar ruangah visa pek cangmi chuh a um lai lo,” ati.\nMyanmar rammi cu US pemnak visa le diversity visa lottery pek lo ding, timi Trump policy thar nih harnak a pek hna mi hna cu;\nKawlram um na nupi/va kha US ah peem dingin auh khawh si ti lo\nKawlram um na nulepa kha US ah peem dingin auh khawh si ti lo\nKawlram um na nupi/vapa le fale kha US ah peem dingin auh khawh si ti lo\nKawlram ummi hohmanh US ah peem dingin auh khawh an si ti lo\nNain, na nulepa nih US ah an in tlawn khawh ṭhiam. Myanmar um pastor le awṭha pawl cah khawh ṭhiam an si. Myanmar rammi paoh US tlawn (tourist visa) khawh ṭhiam asi. A tawifiannak in chim ahcun, peem asi lomi paoh cu a ngah peng ko.\nUS um Chinmi tampi cu Myanmar um kan nulepa lak kan duh hna. Myanmar ah nupi le va a ngeimi zong kan um. US ah peem (um thai) dingin lak na duh hna ahcun sihni (lawyer) hlang law a ṭha.\nChin refugee caah phan awk um lo\nMalaysia le India um Chin refugee pawl cu Trump travel ban nih a kan hnor lo. Voi dang tawn ning tein asi ko lai. Refugee kong hi cu UNHCR zong nih fianternak a tuahte ttheo lai tiah kan zumh.\nNizaan ah President Trump nih US luh khammi cazin ah a telhmi ram 6 hna cu;\nTanzania an si.\nNain, ram 4;\nKyrgyzstan lawng hi ‘US pemnak (immigrant visa) le diversity visa lottery’ pek lo dingin a kham hna.\nSudan le Tanzania rammi pawl cu immigrant visa a onh ko hna nain ‘diversity visa lottery (US pemnak visa aungbali silole green card aungbali)’ pek hna lo dingin a kham hna — Kum fatin ramdangmi 50,000 hrawng peng hi US green card visa aungbali an pek hna. A ngahtu tambik cu Africans pawl an si.\n2017 zongah President Trump nih ram 7;\nNorth Korea cu US peem lawng si loin tlawnnak nawl zong pek lo dingin a rak kham cang hna. Tutan he cun ram 13 bak a kham cang hna.\nNgakttah 118 a cawmtu nu cu ‘mihrokhrawl’ tiin kum 20 thong an thlak\nAsia Tial Lian Thang - July 26, 2019 0\nChina: Ngakttah sianginn a tuah i ngakchia 118 a cawm ruangah 'Dawtnak Nu' ti tiangin rak thangtthatmi kum 54 Tuluk nu cu...\nRalzaam Tial Lian Thang - July 22, 2019 0\nTuni UNHCR meeting thawngthanh\nChin Tial Lian Thang - March 18, 2019 0\nTuni March 18 ah ralzaam bu hruaitu hna le UNHCR meeting an tuah. UNHCR nih a bikin an chimhmi hna cu 'hlawtnak...


Joe Biden nih lih a chim kho ti lonak ding caah tehte fiang tuk mi fox News nih a langter cang. US mipi an lau bak ko\nEarly vote an ti mi cu thlak a si cang. Vote thlanak caan bik cu November 3 a si lai. Trump le Biden cu ceilak in campaign an tuah thluamah ko. An bia le hla zong ngai a nuam chin lengmang cang.\nMah Chinpage ah voih tampi ka ral ttian cang mi, Joe Biden le a fapa le ramdang company he US cozah nih a siang lo ningtein rian an rak ttuan nak, Laptop in an hmuh mi kongah, Joe Biden nih zeihman ka thei lo tiah a thup peng mi kong\nAtu cu lih le ka thei lo tiah a thuk kho ti lo. Delaware computer repair shop, Hunter Biden Laptop remhternak ah a ngeitu min thut/sign ah Joe Biden fapa, Hunter Biden min a um ti fiang cik cek in langter a si cang\nMainstream Media, Democrat lei a dirpi tu lei nih an langter duh bak lo mi cu Fox News nih fiang cik cek in a vun langter cang. Democrats nih Mainstream media pawl hna cu an tangah an chia/Control ngai, natein a dawngnak a cun thil sining cu mipi thei ding in a vun lang cang\n“The Mac Shop” Wilmington, Delaware ah hin MacBook Pro laptops 3, Hunter Biden min sign/thut mi hmang in a lut “bill to” section ah $85 , Joe Biden fapa Hunter Biden signature a um tiin Fox news nih a langter/verified cang.\nFox news nih FBI paper works bantuk a ngei, FBI nih Laptop remhnak dawr ngeitu, John Paul Mac Isaac, “The Mac Shop” nih a thil hmuh mi vialte FBI sin ah a chim dih cang. Isac hi U.S. District Court Delaware ah Dec. 9, 2019, Documents a ngei mi vialte he court ah a kal lai.\nBiden fapa Hunter Biden laptop kongah, Biden caah tangka million 100 hluttu Steve Banon, Trump Advisor arak si cang mi, Trump nih a phuah mi nih, fiangtein a chim mi cu, Joe Biden le a fapa Hunter Biden kong tu lio a lar ngai mi hi a hman mi a si tiah a chim. Source-Foxnews\nBe the first to comment on "Joe Biden nih lih a chim kho ti lonak ding caah tehte fiang tuk mi fox News nih a langter cang. US mipi an lau bak ko"


Khat Le Khat Khar Ah Dainak A Sertu Trump Cincing Hi Asi Ko Ee : US Hawikom Tha Bik – Chuncha News\nKhat Le Khat Khar Ah Dainak A Sertu Trump Cincing Hi Asi Ko Ee : US Hawikom Tha Bik\nMiddle East ram vialte lak ah, US hawikom tha bik, UAE le Israel ram cu President Donald Trump zuamnak thawng in ram hnih karlak daihnak cu tuchun ah an ser khawh cang. President Trump, Israeli Prime Minister Benjamin Netanyahu, UAE President Sheikh Mohammed bin Rashid Al Maktoum le Crown Prince of Abu Dhabi Sheikh Mohammed bin Zayed hna telephone in ceihhmainak an ngeih dih hnu ah atu bantuk ram hnih dainak an ser khawh cu a si. Cucaah Israel le UAE ram cu official tein pehtlaihnak an ngei than cang lai.\nPresident Trump nih “ Middle east ah US ralkap um a herh ti lai lo, gas zong anmah sin cawk kan herh ti lo” tiah a chim. US, UAE le Israel cozah nih statement a chuah pin ah dainak minsen zong an thut. President Trump nih democrats pawl he deal tuahnak in Israel le UAE caah deal tuah a fawi deuh” tiah a chim.\nThawngpang dang >>Democratic lei in president ai zuammi Joe Biden nih Senator Kamala Harris cu a vice-president tuan te dingin ai thim cang. Minak le Asian American nunau vialte lakah a tu bantuk dirhmun a phan kho mi hi amah Harris lawnglawng hi a si rih. Harris hi California senator a si i, Indian-Jamaican hrinsor a si. Rampumpi cuul in miphun thleidannak ralchanh in duhlonak langhter a si lio ah police dirhmun remhsiam ah a tha lai, tiin a aupitu a si. California attorney general zong a rak tuan bal mi a si.\nNov. 3 ah Biden nih President Donald Trump hi hmaitonh in a dironh ding a si cang. “Harris hi ka lungthli tein a pakhatnak i kai thimmi a si ve” tiah Trump nih Tuesday i White House news conference ah a chim. Oct. 7 ah khin Salt Lake City, Utah ah Trump i a Vice-President Mike Pence he debate an tuah te lai. Cuhlan i Vice-president tuan dingin min an rak pek bal mi nunau hi pahnih lawng an um bal – 2008 ah khan Republican party nih Sarah Palin, cun 1984 ah khan Democrats nih Geraldine Ferraro an rak tar bal hna. An pahnih ningin an sung; White House an phan kho veve lo. American party vialte lakah a main a si mi Democrats le Republicans nih hin cuhlan hrimhrim ah vunnak (vun dang) ai ngeihmi nu hi Vice-president tuan dingin mincazin an chuahpi bal lo.Credit:Chelsea Bawi.\nUS Ah Rian Ngei Lomi Cazin An Chuah I 963,000 Lawng Nih Unemployment Benefit An Sawk Caah\nA Sining Dihlak In CNF/A A Dohtu, Cauk Tiang Chuah In Falam Mino Lakah Hakha Huatnak Thlaici A Tuhtu


Cahran pawl - LUNGRAWN\nArgintina ah minu nih fa a hrinmi a hlonh mi uipi nih a zohkhenh lio a si.\nMinung kan idawhnak lakah phunthum kan vun langhter i ruat cio tuah usih. Mithiang Paul nihcun “A hmun zungzal mi thil pathum an um, cu hna cu zumhnak, ruahchannak le dawtnak an si i cu hna lak i a nganbik mi cu dawtnak a si” (1 Kor 13:13) a ti. Minung kan idawhnak zong ah hin Pumsa dawhnak, Thinlung dawhnak le Thlarau dawhnak tiah kan zoh/tthen khawh ve. Phundang in chim ahcun, Pumrua muisam dawhnak, Nunzia cawlcangh dawhnak le Biaknak upat ttihzah dawhnak tiah kan chim lai.\nDawh hi a har ngai ko rua! Lai biaphung ah “Muidawh sawikhat phur” ti a um. A sullam cu zeitluk muidawh minthang zong an idawhlonak te, soi awk pakhat tal an ngei cio ti a si. A cung i langhtermi dawhnak phunthum ah hin a hnubik a si mi Biaknak upat ttihzah dawhnak hi a biapibik tiah ka ruah. Zeicahtiah biaknak hi minung nunnak ah a biapibik in ruahmi a si ca ah hi dawhnak nih hin a hmasa dawhnak pahnih hna zong a dawhter chih, a tlinter chih tiah ka zumh. Sihmanhsehlaw, vawlei cung ah kanmah lawng khua a sa mi kan si lo. Chungkhar thawkin, mibu, peng le ram tiang in hawi he ikomh in a nungmi kan si. Cucaah minung kan si chung poah, vawlei thisa in kan nun chung ah a biapibik cu dawhnak pahnihnak Nunzia cawlcangh dawhnak hi a si. Pumrua le muisam dawhnak hi a pathumnak lawng a si.\nMinung nih dawhnak kan zohning hitin a si tiah ka ruah. Hmasabik ah pumrua muisam, pahnihnak ah thinlung, pathumnak ah thlarau (biaknak lei) dawhnak ti in kan zohning a kal hmasa. Pumrua muisam aa dawhmi le a tthami pawl hi hmasabik ah mit a hlangbik le a cuangbik cu a si ko. Cu hnu in an thinlung zoh a si. Cu hnu in biaknak nun le thinlung an ngeihning zoh a si. Pakhatnak dawhnak a ngeimi hna lakah pahnihnak dawhnak a tlinhlo mi hna cu hnon an si. Pahnihnak dawhnak step tiang thimmi hna lakah biaknak thisa le thinlung a ngeilo mi hna cu hnon an si rih. Cuticun Laimi context in dawhnak kan zoh/thimning a si tiah ka ruah. Cucaah thlarau (biaknak) dawhnak hi a biapibik a sinak cu a si. Mi tampi nih pathumnak step hi cu a hau lem lo. Pahnihnak step ah hin dawhnak a tling ko an ti ve.\nMinung poah nih hi dawhnak phunthum in kan idawhning hi hngalh awk kan si. Kan izuam awk zong a si. Dawhnak kong ah biaphung pakhat a um mi cu “Mui cu remhkhawh a si lo. Ziaza cu remhkhawh a si” tiah an chim ttheu. A dik ve ko. Sihmanhsehlaw zei bantuk dawhnak dah a biapi deuh i aa dawh deuh timi tu hi a biapi deuhmi cu a si. Kan i hrinpi mi, kan chuahpi mi kan pumrua muisam cu remhkhawh a si taktak lo. Tuchan ah make up phunphun le model phunphun in sam tuahning, hnipuan hrukning, cawlcanghning, biachim holhrel ning hna hi mi tampi nih cawn a si. Sihmanhsehlaw a deu lawng a si i a tak cu a tak ning in a um zungzal ko. Khi bantuk ttammoih chom mi khi cu a lenglang ca men lawng ah a si. A leng nak in a chung a biapi deuh. Phungthlukbia 23: ah “Ka fapa na thinlung ka pe” tiah PATHIAN nih a kan hal. Thinlung hi kan biak PATHIAN nih a duh deuhmi a si.\nBible bia ah “Iang hi hlen a hmang, dawh hi a ziam kho. Sihmanhsehlaw Pathian a ttihzah mi nu cu thangtthat awk a si” (Phungthlukbia 31:30). A sullam cu dawhnak lak ah PATHIAN ttihzah nun hi aa dawhbik tinak a si. A ziam kho lo. A dong kho lo. Pumrua muisam dawhnak hi thilri bantuk (physical) a si ca ah a rawk khomi a si. Mi pakhat nih pumrua muisam dawhnak a ngeihmi cu amah ca lawng a si. Ni nikhat, caankhat khat ah cu aa dawhnak cu a accident ruangah maw, zawtnak ruangah maw, pakhat khat ruang ah a rawk tikah a dih i a tlau ko. Sihmanhsehlaw , thinlung dawhnak cu muisam (physical) in hmuhkhawh mi a si lo. Pumrua muisam a rawk i a tlau zong ah midang thinlung le nunnak ah kha aa dawhnak kha a tang peng. A lotlau lo. A nunnak a dih hnu zong ah tuanbia in cu aa dawhnak cu minung chan ah a um i a nung peng ko. Cucu thinlung dawhnak a ziamkkhawh lonak le a donghkhawh lonak cu a si.\nThlarau (biaknak) dawhnak hi thinlung dawhnak nakin a tling deuh, a ttha deuh rih fawn.\nDawhnak le Dawtnak aa pehtlaihning. Laiholh hi Mirang holh nak hmanh in dawtnak kong ah hincun a tling deuh ka ti tawn. Greek nih dawtnak cu phunnga ah an tthen. Agape, eros, philia, etc. Mirang holh ah “love” ti a si i Laiholh in “duh” timi sullam lawng a huap ka ti. “Dawt” le “Dawtnak” kan timi sullam hi a thuk, a kau i a tling taktak mi a si. “Duhnak” (“Love”) nih a cung kan chimcia mi i pumrua muisam hi biapibik in a zoh i a chiah. Hi nih hin biatakbik in a lemsoi i a mit zong a lak bik. “Dawtnak” ahcun phunkhatnak dawhnak nakin phunhnihnak le phunthumnak dawhnak hna hi a biapi deuh. Pumrua le muisam nih a lemsoi lo. Nunzia le lungput, biaknak thisa le nun a ngeihmi nih a lemsoi deuh. Phundang in chim ahcun dawtnak nih pumrua le muisam nakin thinlung le nunzia kha biapi deuh in a zoh.\nDawhnak phunhnihnak le phunthumnak hi an ipehtlai ngai. Pahnih in chim le ruah an si nain pakhat bantuk an si. Pahnih an si nain pakhat an si fawn. Thinlung le nunzia dawhlo nih thlarau (biaknak) dawhnak a ngei kho lo. Cu ve bantuk in thlarau dawhnak a ngeimi nih thinlung le nunzia dawhnak a ngei lo kho ve lo. An idannak cu thinlung le thlarau (mental & spiritual) an sinak lawng hi a si. Cucaah a si lai, cattialtu cheukhat nih thinlung le thlarau hi “spirit” tiah aa khat in an ttial/chim ttheu. Zohchunhnak: “He has good spirit” (“A thinlung a ttha”). “His spirit is so bad” (“A thinlung a chiatuk”).\nCattial thiam William Shakespeare nih “Vawlei nun cu Vancung nun hmanthlak a si” (The World is the Theatre of Heaven”) tiah a ti. Phundang in chim ahcun “Vawlei nunnak hi Vancung nunnak i va hmuhsak ding drama a si” (“Life in the world is the actual drama of life in Heaven”) ti sullam a si. Cubantuk in thinlung le nunzia dawhnak cu thlarau dawhnak hmanthlak taktak a si. Hmanthlak ti tikah thlalang i kan izoh tikah kanmah mui bakte kan ihmuh mi bantuk khi chim duhmi sullam a si. Zeizong vialte hi a hmanthlak kan hmuh ahcun a taktak a sining theihkhawh a fawi. Zeicahtiah, hmanthlak cu a taktak sinak a langhtertu a si ca ah a si. Cucaah Shakespeare nih Vawlei cu Vancung hmanthlak a si a timi hi sullam ngei ngaingai mi a si. Hi vawlei kan nunnak hi Vancung kan nunnak a si zia fiangte in a kan chimtu a si.\nCucaah dawhnak vialte lakah dawhnak bik cu biaknak thisa ngeih le cu nunnak in nun khi a si bik ko.\n---peh te ding---\nMiphun kilvennak hi lam tampi a um ko lai. Atu i “Miphun Runvennak” tlangtar in ttial ka duhmi cu Chinmi le Chinram (Laimi le Lairam) dirhmun in a si.\nChinmi hi kan zate tuak 1 million hrawng kan si ti a si. Cucu Kawl, India, Bangladesh ramthum um dihlak komh kan si. Kan minung kan tlawm ngai rih ko. Hi million pakhat Chinmi chung ah:\n· Burma ram um (0.5 million?)\n· India ram um (0.17 million?)\n· Bangladesh ram um (0.33 million?)\nHi chung in ramthumnak, ramttha ah a phan i khua a sa cang mi zeizatset dah kan si cang hnga? Million 0.25 (Cheuli cheukhat) kan si cang hnga maw?\n· USA ah …\n· Canada ah …\n· Norway ah …\n· Denmark ah …\n· Sweden ah …\n· Chez Republic ah …\n· Australia ah …\n· New Zealand ah …\n· Malaysia ah …\n· Singapore ah …\n· Thailand ah …\nHi ramttha phan million 0.25 nih hin Chin miphun tthanchonak le runvennak pawl ah biapi bik an si. A tangmi 0.75 million chungah Chinram hlum taktak in khuasa mi hi nikum township 9 milurel an kan kuatmi ah 0.4 million kan tling lo. Kha an kan thanh hnu khan kal chin thluahmah a si i atu hi kan tlawm chin lengmang cang. India le Bangladesh ram um fonh ah 0.4 million an si kan ti cang. Annih hi Chinram center taktak he miphun tthanchonak le kilvennak kongkau iruahkhawh a si rih lo. Ttuantti khawh a si rih lo.\nRamleng/ramttha phan Chinmi vialte nih miphun runvennak ah:\n· Chungkhar ah Chinholh hmanding\n· Fanu fapa thar kan ngeih tikah Chinmin isak ding. Asikhawh ahcun Chinmin pu lo min hna zong Chinmin in thlen ding\n· Fale sin ah atu n/kan umnak ramthumnak kan phaknak kong chimh peng hna ding\n· Fale sin ah Chin tuanbia, phunlam, hla le laam chimh peng hna ding\n· Chinram i kan chuahkehnak khua he pehtlaihnak tuah peng ding\n· Chin thilthuam sunhsak ding le hmanding\n· Chungkhar ah Chin eidin ei ding\n· Biakinn le zapi tonnak ah a sikhawh chung in Chinholh hmanding\n· Chin Literature cawn ding. Magazine, Newsletters tbt chuah in mino sin ah relter ding.\nRamchung Chinram leng khuasa mi hna nih miphun runvenning:\n· Chungkhar ah Chin eidin ei pah lengmang ding\n· Kan fale Chinram le Chin miphun tuanbia chimh lengmang ding\n· Kan fanu fapa hna miphun dang he tthitvat ter lo ding\n· Chinram um chuahkehnak khua le khuami hna he pehtlaihnak ngeih peng ding\nChinram chung khuasa mi nih miphun runvenning:\n· Lai tirawl ei ding (Facang cin le ei lo ding)\n· Chin nunphung le thilthuam ngeih izuam cio ding\n· Krihfa sinak biatak tein langhter in nunpi ding\n· Tribal/Clan spirit ngeihtuk lo ding\n· Tribal ca (literature) tha pektuk lo ding\n· Primary sianginn kip ah Laica le Laituanbia chimh ding\n· Chinram leng khuasa chungkhar, Chinmi hna he pehtlaihnak tuah ding


Lai mi kan lung hi a fim kho bak lo ta aw ka kha ruah hi nan har. – Hakha Cherry\nLai mi kan lung hi a fim kho bak lo ta aw ka kha ruah hi nan har.\nA tawi fiang nak taktak in ka zei than tuah lai. Lai mi mifim kan ti mi hna pastor in Evan tete zong an ni tel pah hna.kum 2015 hnu in kan kawl ram te that lei a panh lio ah mizo kan sosel hna ning cu mizo miphun hi kan hreh ti hna lo ding tiang in kan sosel hna cun mizo ram hi zei tik hmanh ah kan hreh ti lo ding le kan kal ti lo ding thiang phun in kan sosel hna a mak tuk mizo kan sosel hna ning hi online chung ah tam tuk hmuh khoh a si.\nA si nain kei cu commnet ah ka rak ti peng kawl ralkap hi zumh dih awk an si lo tah chunh nak ah kawl ram hi buai sual seh law chin mi lai mi cu zam nak kan ngei lo caah mizo ram hi kan zam nak kan ni dawr nak ah kan hman te lai dakaw tiah commnet nak tete a rak tial mi hi ka phlih lo. A tu ah cun kawl ram cu zoh ko uh kawl ralkap an zia a tho i kawl ram pi cu kawl ralkap nih ana a lang i a buai tuk hlei ah chin mi lai mi kan nung him nak caah kan unau mizo ram kan panh ko lo maw???? Mah hlan i chin mi lai mi nih mizo kan sosel hna ning le a tu ah cu a sosel tu bak kha mizo ram ah nan zam khah???.\nLai mi kan lung hi a fim kho bak lo ta aw ka kha ruah hi nan har. A tu kawl nu nih chin thuam lai thuam te a hei kan cawn saan piak mi hi a zei hmanh sosel awk an um lo i lomh i thangthat ding lawng khi kan chim ding mi a si nang le kei nih cun.\nLai miphun nan khua ruah dan hi tih nan nung iin pa siding zong ah tih awk nan si nan lungthin put hi a tha lo tuk.\nLai mi hi tuluk ram in a ra mi kan si an ti mi hi a hman taktak ko lai tuluk cu mi tha an tlawm khrihfa an si ah budik an si ah cu ve dantuk in lai mi zong hi tuluk cii thlak cu si dawh kan si ko rua hi kan thinglung put dan hi.\nA liam cia can zuu le saa nih a kan hrawh i duh poh in biachim le tlawn len chan kha lungfim lo hrut phunkhat an rak si kha bantuk zuu le saa he i ciah chan zong si ti lo lungfim tein bia chim hi i zuam hna uh sih.


AFAK KO, TRUMP TTANHTU PAWL ATINING HNA CU ATURU KO CANG – The Chinlung Post\nSaya Vantum:Trump te party a si vemi, Nebraska state senator Ben Sasse zongnih Trump cu fak ngai in a tongh ko, Republican party an si veve nan. Trump le a minung pawl nih January ni 6 i Congress nih electoral vote rel ding le fehter ding kongah buainak le dohdalnak kan tuah lai an timi cu a doh hna i a soisel hna. A timi cu Trump nih Biden thim a sinak a dohmi le a pom lomi hi phaisa a kawlnak a si a ti rih.\nCei tein teirul an cham te lai. Dai tein um seh law a thiam deuh hnga. Laipawl tamdeuh nih Pathian thimmi le hmanmi an timi cu buainak, hnahnawhnak, le harnak tuah le chuahpi lawng a thiam ko ne hi. Bawi Zisuh cu remnak, daihnak, ruahchannak, dawtnak, ngaihthiamnak, toidornak, lungsaunak, dinnak, nunnemnak, le luatnak a phurtu, a sertu, le a chuahpitu a si nan mu. Trump bantuk thinlung put le ziaza a neimi ttanh le dirpi zonghi pialsual/kalsual phunkhat a si ve ka ti kei cu.\nRelchih:Party le thimnak ah a cuhmi minung kan ttanhning cio aruang theih awk. Atu tan US thimnak cu miphun dang le Laimi telh in atu tiang buai lulh cio a si rih ko. Aruang cu Trump nih ka sung cang a ti duh lo, tei a fahsak. Mah zawn ahhin Trump hi Laithluak Lai ruahnak a neimi a lo ve. Khrihfa biaknak cu a ttanhter ngaimi le a dawtter ngaimi a lo nan US mipi nih an thimmi Biden cu buai hnawh a timh cang. Buainak fak piin chuahpi a tim cang. Bible nih a kan cawnpiakmi cu vawlei cungah daihnak le remnak le dawtnak a phurtu le a dirpi tu siding lawng a kan cawnpiak.\nAtu tan US thimnak hi buaiphu ngai a si ko. Aruang cu atu kan buaimi pawl hi Khrihfa kan biaknak le cawnpiaknak he tampi pehtlaihnak a neih ruangah a si. Refugee lak kongah kan buai lem lo I sipuazi kong zongah kan buai lem lo. Fimcawnnak le ngandamnak kong zongah kan buai lem lo.Foodstamp a ei lengmang mi Laipawl zong foodstamp kongah an buai lem lo. Kan buaimi cu neihkhat umh, nauhrawh, Trump cu Khrihfa ttha a si lo pin ah a policy le a kalpi mi hi Khrihfa cawnpiaknak he a kalh, Biden nunzia dawh le a lungput le a policy cu Bible cawnpiaknak he a kaih/a tlak ti pawl ah kan buaimi hi a si.\nAdang zong tampi a um ko lai. A poi ngaimi pakhat cu Trump a dirpi tu pawl nih hin Biden a ttanhtu pawl cu nu le nu, pa le pa umh nan lungtling ve I nauhrawh zong nan hna a tla ve tiah nan kan ruahmi hi a si. Mah ruahnak nan neihmi cu za ah za nan palh. A takte cun Biden a ttanhmi pawl nih hin neihkhat umh (same-sex marriage) hi kan pom hlei ve lo. Nauhrawh (abortion) zong kan pom hlei lo. Biden kan duhnak le kan ttanhnak aruang tampi a um ve ko. Democratic party kan ttanhnak a ruang tampi a um ve ko. Biden a ttanhtu pawl karlak zongah kan ttanhning le kan duhning aruang a dang cio rih ko lai.\nPolitics ahcun kan ttanhmi hna party le minung I an policy le an manifesto poah khi kan pom dih/kan duh dih/ kan lungtling dih tinak a si hlei lo. Party le minung cu Pathian an si lo tikah chambaunak tampi an nei cio ko hna lai. US ah Republic party le Democratic party hi a nganbik an si tikah mah hna pahnih I an policy le an manifesto pawl kha kan zoh tti lai I cuai kan thlai tti hna lai. Cun president a cuh ding pawl I policy le manifesto zong cuai kan thlai tti hna lai/kan zoh tti hna lai. US ram cu zatuak 100 ah 70 tluk cu Khrihfa kan si tikah Khrihfa mit le cawnpiaknak in a cuh ding minung pawl I policy le manifesto cu zoh lengmang asi.\nAnmah minung pumpak tuanbia (history) zong zohchih lengmang a si I biaknak ah an fel maw fel lo ti zong zohchih an si fawn. Mah hnu ah a cuhmi minung I a policy le a nun ziaza le a thiltuahmi pawl cu Khrihfa biaknak le cawnpiaknak ning in tamdeuh a kalmi poah kan thim ko hna lai/kan dirpi ko hna lai. Cu lawng silo, vawlei cung ramkip le minung kip caah san a tlai dingmi poah kan thim ko hna lai/kan ttanh hna lai.Pu Trump a duh lotu pawl nih a policy le a ziaza, a lungput le a thiltuahmi pawl hi kan duh lo I Khrihfa biaknak le cawnpiaknak he zong a kalh bak kan ti. Amah Trump kongcu a dang tein ka rak ttial tthan te lai.\nTrump bantuk lungput le ziaza a neimi Pathian nih a thim bel hna lo” ti tlangtar in ka rak ttial te lai. Biden a ttanhtu le a duhtu pawl karlak zongah I dannak a um cio ko lai. Biden le Democratic party cu an ruahnak a kau I miphun kip dawtnak an nei. Misifak miharsa bawmh an duh. An nun a nem fawn. Mipem le Refugee zawn zong an ruat fawn. Ramdang he I pehtlaihnak ah remnak le daihnak an duh. Raldoh an duh lo. Buainak a um tik zongah cabuai cungah I ceihtti an duh. Biaknak dang zong an upat fawn.\nMinung le miphun kip hi Pathian muisam in sermi kan si zia an I fiang tuk. Nu le nu, pa le pa umh cu President hlun Obama nih a fehtermi a si. Democratic party nih fehter mi zong a si lo I an policy zong a si fawn lo. Nu le nu, pa le pa umh hi Biden he a san lo/a pehtlai lo. Obama nih a fehter cangmi cu Trump zong nih a hrawk kho hlei lo. Obama le Trump, US president an ttuan hlan piin nu le nu, pa le pa umh cu a rak um diam cang/a ummi an rak tamtuk cang tihi philh hlah u sih. Trump zongnih neihkhat umh hi a do kho hlei lo I a hrawk kho hlei lo.\nKawlram hmanh ah nu le nu, pa le pa a ummi le a duhmi an tam ngai cang khi, kan cozah nih a pom lo nan. Nauhrawh balte cu Democratic party an cohlan ko nan Republican party nih cun an duh ve lo/an pom ve lo. Nan Trump a ttuan chung zongah nau a thatmi an um thiamthiam ko. A tlang piin Republican party hi raldoh duhmi an si. Raldoh le nauhrawh cu an ttha veve lo. Nan nauhrawhnak in raldoh cu tamtuk in a ttha lo deuh ti khawh a si. Raldohnak ah phaisa tamtuk a dih I ralkap tamtuk an thi. A thimi chungkhar nih ngaihchiatnak le lungfahnak an tuar.\nAn va tukmi ram nih rawhralnak tamtuk an ton. Refugee an karh. Minung tamtuk nunnak a liam. Raldohnak ruangah sifahnak a chuak. Raldoh ruangah hngakchia thinlung put a rawk dih. Raldoh ruangah sianginn zong an kai kho ti lo. Raldohnak nih thil ttha lo tampi a phun2 a chuahpi. Bible zong nih mi nunnak lak le mithah cu a duh lo. US ahhin Democratic party si hna seh Republican party sihna seh a ttanh I a dirpi tu vialte hna hi a tambik cu Khrihfa lawngte kan si ko hna.\nAtak te cun US ram ahhin Republican party nak in Democratic party a ttanh deuhmi le a dirpi deuhmi milu an tamdeuh. Billionaire mirum, minta mintami, hlasak thiam, university tamdeuh, mifim minthang, biaknak hruaitu upa, mipem le refugee lak zongah a milu cun Democratic party a ttanhtu an tamdeuh zungzal ti khawh a si.Mah nunnak ah Khrihfa sinak hmuh awk um lem ttung lo I lenglei lawng in Khrihfa biaknak ttanh ngai zonghi pialsual/kalsual phunkhat a si ve. Kanmah nih kan tuah lomi sualnak pakhat te fak piin doh I sualdang vialte hehtiah tuah fawn cu a tlamtling lomi/a chambau ngaimi Khrihfa dirhmun a si.\nTrump ttanhtu tampi nih nan I ruahnak ahcun Trump nan ttanh thawng in Khrihfa ttha deuh le piangthar deuh kan si nan I ti men lai. Nan nan rak si hlei nemmam lo. Atak te cun mah nunnak ah Khrihfa nun ziaza dawh um hleng ttung lo I a ttanh lawng hi ttanh hi a phungcaang men Khrihfa pawl le a min men Khrihfa le Khrihfa thathu pawl riandeuh a si. Trump ttanhtu pawl nih Bible nan relning le nan I fiang ninghi nan palh. Trump a ttanhmi Khrihfa pawl hi ruahnak bituk in a kalmi nan si, Khrihfa biaknak le cawnpiaknak I a muisam le a sullam nan hrawh I nan bitter tuk.\nBiden le Democratic party a ttanhtu pawl cu kan ruahnak a kau deuh I Khrihfa biaknak le cawnpiaknak hi kaupi in kan kalpi a tak zong in kan nunnak ah kan hmang/a muisam le a sullam zong kan dawhter. Bible nih Khrihfa a ttanhmi le a dawmi lawng nan dawt hna lai a tinak a um lo. Khrihfa mi ca I rian a ttuanmi lawng ttanh ding le dawt ding ti zong a kan cawnpiak fawn lo. Atak te cun Bawi Jesuh nih kan ral dawt ding a kan fial lehlam. Kan ral caah thilttha tuah ding tuk a kan cawnpiak.\nTrump ttanhtu pawl nan ruahnak le nan duhnak cu Khrihfa mi lawng hmunkhat I um I Khrihfa a si lomi poah hmundang te um ding tiphun khi nan saduhthah a si. Cu bantuk ruahnak cu Bawi Jesuh I a mission rian zong a si lo. Khrihfa a si lomi nih zeitluk an tuar zongah kan zei a poi lo tiphun khi nan ruahnak a si. Kanmah kan him ahcun a za tiphun. Trump le a ttanhtu pawl nih nu le nu, pa le pa umh, le nauhrawh hi nan do kho hlei lo I nan zorter kho hlei lo. A dohdan zong nan thiam fawn lo. Zu, neihkhat umh, ritthaisii ti bantuk pawl hi tlau ko in dohkhawh phun an si lo.\nA luancia kum 1920-1930 hrawngah, US ram ah biatak tein zu an rak doh nan nihin ah zoh ko uh law US ram ah zu dawr a tamning le zuding mi an tamning hi nan I fiang ko lai. Mah lioah inn pakhat an rak sakmi le bang cu atang dot ah zu thuhnak/chiahnak khan an ser I mah ka cun zu thawl tamtuk an thuh hna. Mah cu naite lawngah an hmuh (VOA Burmese News: 12/29/2020). Mizo kan unau zongnih ritthaisii le zu hehtiah an doh len nan zeihmanh a hlei lo/amah ningkel a siko. Ritthaisii an dohnak ah an YMA zong nih minung tiang an thah hna.\nNan, zu le ritthaisii cu zorlei a panh hlei lo Mizoram ah. Nawlneihnak le thazaang hmang in mah bantuk thilttha lo le sualnak hi doh khawh an si lo timi hi Khrihfa tampi nih nan I fiang tawn lo. Ka ttial te lai tiah ka ruahmi cu “Trump ttanhtu Khrihfa pawl nih sualnak dohdan an I palh/sualnak doh ningcang an thiam lo/sualnak an doh ninghi Bible he a kalh” ti hi a si. Trump nih Khrihfa a kan dawt I a kan dirpi nan ti ruangah nan ttanhmi nih khin US Khrihfa pawl caah zeital a miak le a tthathnemnak a chuahpi mi a um maw in ti hna uh sih law zei ngai chim ding nan nei lai lo/nan thei lai lo, a fiang ko.\nTrump nan ttanhnak ruangah nan Khrihfa nun ziaza a rawk dih cang. Nu le nu, pa le pa umh, le nauhrawh kan doh nan tinak ah sualnak ngan a dang tamtuk nan tuah cang. Mittanh dan zong nan thiam fawn lo. Trump ttanhtu pawl tamdeuh cu Trump nan ttanhning phun hi zoh tik ah ISIS misual pawl nih Muslim ram kan dirh lai an ti bantuk phun he a lo/a khat bak. Trump a ttanhtu pawl nih cun Khrihfa ca le US ram ca lawng in nan ruat lai nan Biden a ttanhtu pawl nih cun vawlei cung pumpi zate ca le biaknak kip ca ruat in kan ttanh lai. Bawi Jesuh I a kan cahtak bantuk in miphun kip kha Bawi Zisuh hnuzultu ah ser kan timh hna I vawlei cung khua zakip ah Pathian tehte ttha si kan I tim/kan si fawn.\nTrump nih Khrihfa caah a tuahmi cu US embassy cu Jerusalem khuapi ah a tthial I Jerusalem cu Israel ram khualipi ah a fehter I cu lawng cu a tuah khawhmi a si ko. Mahcu Pathian duhnak he a kalh. Pathian le Khrihfa caah santlaihnak zong a nei hlei lo. Zei ngai santlaihnak a um hlei lo ti khawh a si. Trump nih hi hnu US president kum 30/40 hmanh ttuan seh law nu le nu, pa le pa umh, le nauhrawh zong a zorter kho hlei lai lo. Amah ning si ko lai. Aruang cu Trump le a ttanhtu Khrihfa pawl nih sualnak dohdan nan thiam lo. Bible nan rel tthan I Bawi Zisuh nih sualnak a dohning cang zong nan rel tthan a hau lai.A biapi mi cu kanmah nih kan tuah lo kha a biapi ko I kan pawngkam a ummi pawl zong kha tuah lo ding in kan cawnpiak hna ding kha a biapi mi asi ko. Khrihfa mi nih cozah le uktu/ram hruaitu hmang in sualnak doh phung a si lo. Kum 2021 nih a chuahpi dingmi daihnak, remnak, dinnak, luatnak, ruahchannak, le dawtnak vialte nan cungah um ko seh! Amen. Credit: Van Tum


Breaking News: Minung 191 A Phurtu Vanlawng Accident Nak A Tong, A Thi Mi Le Hliamtuar An Tam Ko – Chin 11 News\nBreaking News: Minung 191 A Phurtu Vanlawng Accident Nak A Tong, A Thi Mi Le Hliamtuar An Tam Ko\nSouth India, Kerela ah nizan (Friday) ah khan khualtlawng vanlawng pakhat cu vanlawng tualchung a rak tum lio ah a tluk caah vanlawng cu thenhnih ah a kiak i fak ngai in accident nak a ton ruang ah a thi mi hi 17 an hmuh cang hna i minung 100 hrawng nih hin hliamhma fakngai zong an tuar hna tiah theih a si.\nHi vanlawng hi Dubai ah covid-19 ruang i hren khumh a si mi hna pawl a rak phur tu hna Air India Express a si i Kerela ah a um mi Kozhikode vanlawng tual (Airport) ah a rak tum mi a si. Nizan (Friday) kha faktuk in ruah a sur mi ruang ah hi vanlawng hi a rak tum lei in lamcung a tlik cuahmah lio ah accident nak an ton hi a si. Hi vanlawng chung ah hin minung 191 an um hna i a thi mi hna lakah hin Pilot pahnih zong an i tel ve tiah theih a si.\nCun a thi mi hna lakah thla 10 hngakchia le kum 1 le cheu hngakchia zong an i tal ve tiah an langhter. Hliamhma a tuar mi hna chung in minung 5 hi cu an zualhma ngai hna caah siizung lei nih ruahchan nak an um tuk lemlo tiah an langhter ve.\nHi vanlawng hi tluangtlam tein a tum khawh nak hnga ding ah voihnih tiang a hneksak ko nain faktuk in ruah a sur mi ruang ah vanlawng tual chung hi tilu nih a khuh tuk ve i cu ruang ah vanlawng a dir ter hlan i a tlik lio ah accident nak a tonnak zong hi a si. Vanlawng hi a lai bak in a kiak i cheuhnih ah ai cheu, cun a kiak mi cu a hei choi than i kahcham an cawh mi chung ah a tlak chih mi ruang ah cu kahcham chung ah cun a thi mi an rak tam khun nak zong cu a si tiah an langhter.


Mipi Vengtu Ralkap Le Ralhrang Phu Kar Fakngai In Kahdohnak – Thechinlandtoday\nMipi Vengtu Ralkap Le Ralhrang Phu Kar Fakngai In Kahdohnak\nadmin November 4, 2021 Leave a Comment on Mipi Vengtu Ralkap Le Ralhrang Phu Kar Fakngai In Kahdohnak\nMipi Vengtu Ralkap Le Ralhrang Phu Kar Fakngai In Kahdohnak A Chuak, Ralhrang 20 An Thi.Shan ramkulh le Kaya ramkulh ramri Phekhung (ဖယ်ခုံ) peng Khawngih(ခေါင်းအိ) khua le Satdaw(စက်တော်) khua pawng hrawngah nihin November 4, ah ralhrang phu le mipi vengtu ralkap kar kahdohnak a chuah caah ralhrang phu lei in a tlawmbik minung 20 hrawng cu an thi tiah Loikaw-PDF nih a langhter.\nKahdohnak chung ah aa telmi, mipi vengtu ralkap phukomh hna cu Loikaw-PDF, Phekhung-PDF, KA, Demawhsu-PDF, Mubae-PDF,(အလယ်ပိုင်းတိုင်း- PDF), KGZ le KNDF phu hna an si. Cu kahdohnak ah (အလယ်ပိုင်းတိုင်း -PDF) in minung pakhat nih hliamhma a tuar tiah Loikaw-PDF nih an langhter.Ralhrang phu lei nih hriamngan faktuk in an hman leng ah khuachung mipi inn meikhangh in an hrawh, thilri an hrawh leng ah an fir, facang cinnak hmun hna cu pehtlai in an hrawh tiah Loikaw-PDF nih cathanh chuahmi ah an langhter.\nRelchap:DOTHLENGNAK HI ZEITIK AH DAH A DIH LAI(တော်လှန်ရေးဘယ်တော့ပြီးမှာလည်း)Dothlengnak hi Ralhrang kan tei tikah a dih kho bantukin kan sungh tik zongah a dih kho mi asi ve. Kan Vaurawng Dothlennak hi zeitik tiang a rauh lai timi cu a hohmamh nih phuan chung awk a țha lo. Khatlei khel i tuak ahcun, hraimnam a țhawng tuk cang mi le a tling tuk cang mi Kawl Ralhrang hi kan tukdoh lai i kan tei lai ti cu zanmang bantuk asi. Asinain khatlei khel i zoh ve ahcun,Mipi nih duh ti lomi le tha pek ti lomi Ralkap cu sau an dir kho lo timi theory aum ve.\nVaurawng Dothlengnak hi zokzok a dih nak hnga ahcun ramchung le ramleng lungrualnak a herh. Ramchung ah lungrual tein ralhrang doh a biapi ve bantukin Ramleng diplomatic pehtlaihnak țha zong a bia tuk ve. Dr. Zaw Wai Soe le Dr. Sasa nihcun kan Dothlengnak a dih deng cang, a rau ti lai lo tiah an au ve lengmang (Practical teinak nakin Theory teinak kong deuh lawng an chimmi asi). Thazaang an kan pek asi caah a tha ve ko. Asinain mah le mah tha zaang ipeknak sawsawh nih teinak a chuah pi lai lo.\nDerthawm tuk ko tung i kan cak ko rua tiah mipi nih kan i zumh sual ahcun sunghnak fakpi a chuah kho. Kan cak ko..ral a dih deng cang ti chim lengmang nakin a taktak mithmuh kuttongh in riantuan kha a biapi deuh mi asi. Atu kan dirhmun le kan sining bak in cun Dothlengnak hi kan sung lai. Ramchung hriamtlai AEOs le mipi dihlak kan lung aa rual i hmunkhat te ah Ralhrang kan doh ahcun kum 2-5 hrawng cu a rau lai tiah ka ruah.\nKawl ralhrang chungin Phu an i cheu ahcun kumkhat chungah a dih lai. Ralhrang le NUG nih cabuai cungah Peace Accord an tuah ahcun kanmah kel te kan hlam rih lai. Mahkel hlam cu sungh asi ko.Dothlengnak zeitik ahdah a dih lai…kan sung lai maw, kan tei lai. a rau lai maw a tuan lai…. timi cu NUG kut ah aa hngat mi asi. NUG i thil tikhawhnak aa hngat mi asi. Mipi nih NUG cu tha kan pek dih i kan dirpi dih. Mipi thazaang hman an thiam le thiam lo cu an mah NUG cungah aa hngat.Dothlengnak caan a tawi a sau cu NUG kut ah aum.Keimah ruahnak ahcun.\nSAU NGAI te ko lai.\nIsrael R. Thang\nMindat peng hmun hnih ah CDF-Mindat le Council ralhraang fakpi in an i kap →\n← Kawl Miphun Nih Chin Miphun Dir Ti Usih Tiah CHinram Bak Ah An Kan Fuh Mi Cu Lomh Um Taktak


Mipi An Um Ngam Ti Lo, An Chuah Tak Dih Cang – Chin World News Evening\nMarch 18, 2021 March 18, 2021 Salai Van Chin News\nPalek le ralkap nih Tahan Bazar pawngkam meithal an puah lengmang ca ah thilzuar nih an chuah taak dih! Sagaing Ramthen- Kalaymyo Tahan Bazar pi cu ralkap le palek tih ruangah dawr ngeitu hna nih an chuah taak tiah theih a si. Tahan Bazar dawr ngeitu hna nih an chuah taak ti mi kong he pehtlai in “Ralkap lei nih thawngthanhnak Order chuah mi zeihmanh a um lo.\nNizaan ah Kalaymyo-Tahan ah ralkap nih mizapi an kah hna zahan Tahan Bazaar pawngah meithal an puah caah ralrin in dawr ngeitu hna nih an chuah taaknak hi a si. Cun a tu hrawng hi meikhangh le inn kangh hna a tam pah fawn caah ralrin bia a si ko” tiah a chim. Ralkap nih Myanmar ram ah uknak a laak hnu Kalaymyo mizapi lamzawh mi chung meithal kuanfang hma in a thimi minung 3 an si cang tiah kan theih. Ref: The Hakha Post\nRelchih: Zeiruang ah dah ralkap nih mi an thahmi hna an pum Khuai in an chungthin an lak hna? Ralkap an sual ning hi chim ding um lo. Heh tiah mi an thah. Cu hnu ah mi ruak zong an i lak rih. An thahmi hna ruak pawl khi char dih bak an duh.Cucu a ruang a um. UN nih cu zah a thah hna timi an theih sual lai ti an phan caah si lo. Mi ruak in phaisa kawl an duh.\nMi zeimaw cu nung dam tein an tleih hna i an thah beh hna. A thaizingah an chungle an pek hna tikah an ruak in si cang. An ruak Zoh tikah an thit dih hna. An ttang in an cheu hna I an chungril pawl an lak dih hnu ah an thit hna i an chungle an pek hna. Mi chungril an lakmi cu ralkap nih Tuluk sin ah an zuar hrimhrim lai.\nA hohmanh nih fiang in hi kong hi theih a si lo nain…Tuluk he an i pehtlaih ning Zoh tik ah le minung kan takpum le kan chungril pawl hi Tuluk nih man tampi in a cawkmi a si ve. Mi pakhat chungril hi Dollars tampi in Tuluk nih a cawk. Cucaah ralkap an thil tuahmi zoh tikah mi an thahmi hna an chungril pawl hi zeidah si loin Tuluk ah an zuarh bak hna tihi zumh cio a si. Note..news lakmi cu a si lo. Tuluk nih minung chungril a cawk ning..hackers pawl nih thlithup an tuahmi an hmuhmi si. Minung chungthin pawl hi tayavun in a cawk an ti. Credit: T.C.T\nDr.Sasa fanu: Kapa na lungdong hrimhrim hlah mu tiin a pa thazaang a pek zungzal